Gobernu europazalea egon liteke Polonian, inkesten arabera

Orain arte gobernuan izan den PiS alderdiak irabazi ditu bozkak, baina ez gobernatzeko gehiengo nahikoarekin, betiere galdeketen arabera. Hala, Donald Tusk europazaleak gobernua osatzeko babesak eduki litzake.

Polonian hauteskunde legegileak egiten ari dira igande honetan, eta emaitzen araberakoa izango da herrialdeak Europar Batasunarekin eta Ukrainarekin izango duen harremana. Izan ere, azken urteotan tentsio handia izan da Varsoviaren eta Bruselaren artean politika judizialaren eta migrazioaren arloetan, eta Ukrainarekiko babesa ere indarra galtzen ari da Polonian; horren erakusgarri da Konfederazioa koalizio ultrakontserbadoreak inkestetan izan duen gorakada.

Poloniako Poliziak esan duenez, Varsoviako bonba abisuak izan dira hiru hauteslekutan. 200 bat pertsona atera dituzte bozketa zentro horietatik.

Parte-hartzeak maila historikoak lortuko ditu, ziur asko, 17:00etan poloniarren % 57,5ek eman baitute botoa, duela lau urte baino % 12 gehiagok.

Zantzu guztien arabera, hauteskundeotan errepikatu egingo da Poloniako indar politiko nagusien arteko lehia. Batetik, PiS dago, inkestetan % 37ko boto-asmoa jaso duena, eta Jaroslaw Kaczynski lehen ministro ohia buru duena, Bruselaren eta immigrazioaren aurkako mezuekin. Zazpi puntu gutxiago jaso ditu inkestetan PC oposizioko alderdiak, Donald Tusk Europako Kontseiluko presidente ohiarenak. Europazaleen esperantza da Tusken alderdia.

Hauteskunde hauetako puntu garrantzitsuenetako bat LGTBI kolektiboarekin eta migrazioarekin lotutako lege europarrak dira, Poloniak orain arte muzin egin baitie EBren aginduei.

Hala ere, Ukrainako gerra izan da hizpide nagusia hauteskunde-kanpainan Kaczynskiren eta Tusken artean, eta azkenaldian gordindu egin da lehia, elkarri aberriari traizio egitea leporatzeraino.

Bien bitartean, Slawomir Mentzen 36 urteko politikaria buru duen Konfederazioa alderdi ultrakontserbadoreak gora egin du. 2019an jendaurrean agertu zenean argi azaldu zituen bere aldarrikapen nagusiak: "Judurik ez, aborturik ez, homosexualik ez eta zergarik ez". Hala ere, azkenaldian inkestek eman dioten babesarekin negoziazioen giltza izan dezakeela ikusita, mezua sinpletu du eta bi proposamen nagusitan oinarritu du kanpaina: "Zerga gutxiago eta onura sozialik ez ukrainarrentzat".

Gainera, hauteskundeez gain, erreferendum bat egiten ari dira igande honetan, eta laugarren galderan argi dago Poloniako Gobernuak migrazioaren inguruan duen irizpidea: "Onartzen al duzu Ekialde Hurbileko eta Afrikako legez kanpoko milaka etorkin hartzea Europako burokraziak inposatutako indarrezko birkokatze mekanismoaren bitartez? ".


Ikusgai dago Hegazkin taldearen 'Hondartza' abestiaren bideoklipa

Bergarako Hegazkin taldeak Hondartza kantuaren bideoklipa aurkeztu du gaur, irailak 20. Alayn Carazo Iturriaga bergararrak (sintetizadoreak eta gitarra elektrikoa) eta Iosu Isaias Villanueva Castro Isuo urretxuarrak (ahotsa) osatzen dute Hegazkin taldea; Mukuru zigilupean ekainean atera zuten Haize beltzak diskoko abesti bat da Hondartza. Bideoklipa Gvridi artista bergararrak egin du. Ekainaren 3an Seminarixoan eman zuten kontzertua.

Hurrengo hegaldia asteburu honetan bertan izango dute, Azpeitiko San Agustin kulturgunean joko dute-eta zapatuan, irailak 25, 19:00etan. Ondarroako Braulio taldearekin batera joko dute.


Urteko lehen topaketa irekia, herritarrekin

Aurreko larunbatean Andoaingo Ahal Duguk hauteskunde urteari hasiera eman zion, batzar ireki batekin. Militanteak, izena emandakoak eta jarraitzaileak Kotoi elkarte gastronomikora hurbildu ziren maiatzaren 28ko udal hauteskundeetan alderdiaren zerrenda osatuko duen taldea ezagutzera.

Ekitaldian, Pepe Iparraguirre Andoaingo Udalerako hautagaiak parte hartu du, eta, horri esker, interesatuek parte hartu dute eta udal-taldearen proiekturako beren galderak eta proposamenak partekatu dituzte. Teresa Santana egungo zinegotziak ere parte hartu du, besteak beste.

Topaketan, bertaratutakoek oso harrera ona izan dute, eta hautagaiak nabarmendu duenez, "elkargune horien garrantzia, zirkuluaren jarduera politikoaz haratago, gure bizilagunekin harremanetan jartzea dakartelako, eta ilusioa berritzeko balio dutelako, telelanean emandako urte zail hauen ondoren, kontaktu pertsonalik gabe". Gaineratu duenez, hauteskunde-hitzorduari "erronka honek dakarren erantzukizunarekin ekingo dio, baina jakin badakigu militanteen eta izena emandakoen babesa duela eta andoaindarren beharrak eta ametsak islatzen dituen programa bat idazten lagunduko duela".

Proposamenen artean, honako hauek nabarmentzen dira: N-1 eta A-15 errepideen arteko loturari irtenbide egokia emateko lanean jarraitzea, C-II aukera erabat baztertuz, energia berriztagarrien sustapena, aparkaleku-arazoen konponbideak bilatzea eta alokairu sozialeko erregimeneko etxebizitzen eraikuntza bultzatzea.

Hau da Ahal Duguk 2023an egingo duen lehen ekitaldia. Urte hori funtsezkoa izango da Pepe Iparraguirre hautagaiak bere proiektua jarraitzaileekin eta militantziarekin sendotzeko.


Baskonia-Joventut Espainiako Kopako final-laurdenetan

Joventut etxean arituko da Espainiako Kopan, Badalonan jokatuko baita, otsailaren 16tik 19ra. Bartzelona, Real Madril eta Valentzia koadroaren beste aldean arituko dira.

Baskoniak aurkari ezaguna izango du Espainiako Kopan: otsailaren 16tik 19ra jokatuko da Kopa, Badalonan, eta (Herrialde Katalanak) Joventut izango du kontrario, etxeko taldea, 2019an eta 2021ean gertatu bezala. Neurketa otsailaren 17an jokatuko da. Sasoi honetan, puntu bakarraren aldearekin irabazi zuen Baskoniak ligako partida, Buesa Arenan (84-83). Hauek izango dira final-laurdenetako beste hiru partidak: Real Madril-Valentzia; Bartzelona-Unicaja eta Tenerife-Kanaria Handia.

Baskoniak 2009an irabazi zuen azken aldiz Espainiako Kopa. Valentzia kaleratu zuen final-laurdenetan, eta Bartzelona finalerdietan; Unicaja hartu zuen mendean finalean, Madrilen. Sasoi honetan, ilusioa piztu da berriro ere Baskoniako zaleen artean; azken zazpi partidetatik bost galdu badituzte ere, taldea denboraldi ona egiten ari da, eta, beraz, txapelketa irabazteko aukera dagoela sinetsita joango dira Badalonara. 2019ko kanporaketan Joventutek irabazi zuen (89-98), eta Nico Laprovittolak historia egin zuen; 50 puntuko balorazioa lortu zuen, inoiz jokalari batek Kopan lortutako handiena. 2021ean, ordea, gasteiztarrek mendekua hartu zuten, 96-87 irabazita. Oraindik Baskoniako jokalari diren batzuk talde horretan zeuden: Pierria Henry, Rokas Giedraitis, Tadas Sedekerskis, Sander Raieste eta Arturs Kurucs.

Gainera, Joan Peñarroyaren taldeak pozik egoteko arrazoiak ditu, Euroligan jokatzen duten beste hiru taldeak (Real Madril, Bartzelona eta Valentzia) koadroaren beste aldean arituko baitira. Hau da, finalean soilik jokatuko luke hiru talde horietako baten aurka. Lehen partida irabaztea lortzen badu, Baskoniak Tenerife edo Kanaria Handia izango du aurkari finalerdietan.


2022ari errepasoa: iraila

2022ko azken zenbakia argitaratu dugu gaur, urtekaria, hamabi hilabeteotan gertatu denaren errepasoa. Hona hemen irailak eman zuena.

Juana Iceta herritarraren mendeurrena ospatu zuten

Juana Iceta herritarrak 100 urte bete zituen abuztuan, eta udalak ekitaldi xume baten bidez zoriondu zuen. Arrosa sorta bat eta familia, lagun eta Atsobakar egoitzako gainerako egoiliarren mezuak eta maitasuna jaso zituen zorionduak.

Igerilariak, lehen postuetan

Abuztuan eta irailean zehar, Buruntzaldea IKTko igerilariek zein herritarrek hainbat Itsas Zeharkaldietan parte hartu zuten; Igeriketa taldeko Itsaso Tolosak Irlako Igeriketa Zeharkaldiko hirugarren postua eskuratu zuen.

Maialen Chourraut, bikain lehian

Abuztuan, Maialen Chourraut herritarrak Espainiako txapelketari eta Pauen antolatu zen Munduko Kopako probari egin zien aurre. Finaletara iritsi eta lan ederra egin zuen; Eslalom eta Eslalom Extreme mailetan Espainiako txapeldun izendatu zen eta Pauen bederatzigarren sailkatu zen. Irailaren 2tik 4ra, Munduko Kopako finalean lehiatuko zen, La Seu D'Urgellen eta seigarren postua eskuratu zuen.

Aterpeak, Stock azoka eta hitzarmen berritzea

Iraileko lehen asteburuan herriko komertzioek eskaintza bereziak egin zizkietan bezeroei Stock azokan. Dozena pasa establezimenduk parte hartuko zuten egitasmoan. Hilaren 20an, berriz, hurrengo bi urteetan, Lasarte-Oriako merkataritza indartzeko eta dinamizatzeko hitzarmena sinatu zuten Aterpea Merkatari elkarteak eta udalak.

Zeresana eman zuen udalbatzarrean Atsobakarreko kirol gunearen proiektuak

Ez ohiko saioan Atsobakarren kirol eta atletismo pista bana eraikitzeko egitasmoaren espedientea onartu zuen udal korporazioak. Proiektuak aurrera jarraitzeko nahikoa babes jaso bazuen ere, oposizioko alderdiek udal gobernuaren kudeaketa kritikatu zuten.

Real Sociedad taldeak EH kopan bale, Txapeldunen Ligan kale

Iraia Iparragirre herritarrak eta Real Sociedad Taldeak hitzordu garrantzitsuak izan zituzten irailean. Hilaren hasieran Euskal Herria Kopa altxa zuten Athletic Club 3-1 garaitu ostean. Txapeldunen Ligako sailkate faseko neurketak ere jokatu zituen Bayern Munichen aurka. Emaitzk aurkakoak izan ziren (etxean 0-1 eta Munichen 3-1) eta ezin izan zuten txapelketan aurrera egin.

Extremadura Etxeko kideek Ama Guadalupeko jaiak ospatu zituzten

Jai giroa nagusi izan zen Jaizkibel plazan hilaren 7tik 11ra. Ama Guadalupe Extremadura etxeko jaiak biziberrituta, indartuta eta gogotsu bueltatu ziren hiru urteko hutsunea betetzera.

Herritarrek, saririk ez Kontxako banderan

Kontxako banderako Ohorezko txandan lehiatu ziren herritarak kide dituzten Donostia Arraun Lagunak eta Hondarribia eskifaiak. Orio eta Lugañeneren arteko lehia bizia izan zen; mirotzen altxa zuren bandera, ordea. Hondarribia, aldiz, sailkapen orokorreko bosgarren izan zen.

Lasarte-Oriako energia komunitatea, TEK izenekoa aurkeztu zuten

Herrian zehar "estrategikoki" kokatuko dituzten sei instalazioren bidez, udalerriko ia biztanle guztientzat energia trantsizioa ziurtatuko du TEK energia komunitateak. Eusko Jaurlaritzak, Gipuzkoako Foru Aldundiak eta Next Generation funtsak diruz lagunduko dituzte egitasmoak; inbertsioa 1.500.000 eurokoa da.

Arteaga II.aren agurra herrian

Michelin kirol guneko frontoian jokatu zuen Axier Arteaga herritarrak ibilbide profesionaleko azken partida, harmailak bete zituzten lagun, senide eta herrikideen aurrean. Norgehiagoka hasi aurretik eta ondoren, zenbait aitortza egin zizkioten Intza Kirol Elkarteko kideek, lagunek eta senideek.

Intza elkarteak 75. urteurrena ospatu zuen

Intza elkarteko kideek gogotsu ospatu zuten 1947 urtetik hona urratutako bidea. Hiru egunez jarduera ezberdinak antolatu zituzten, nola ez, pilota protagonista nagusi izan zen.

Aitor Manso, podiumetik podiumera

Aitor Manso gidaria Jata zein Jaizkibel igoeretako podiumetan izan zen. Bi probetan, eserleku bakarreko sailkapenean hirugarren postua eskuratu zuen herritarrak eta zortzigarren mailan, berriz, garaile izan zen.

Intza Alkain, Besarkada sarietako hautagai

Intza Alkain herritarra Euskal Aktoreen Batasunak ematen dituen Besarkada sarietarako izendapena jaso zuen. Formol konpainiarekin antzezten duen Album obrako lana aitortzeko Antzerkia kategorian emakumezko aktore onenaren sariko hautagai izan zen lasarteoriatarra.

Jon Ibisate, marrazain errugbiko Errege Kopan

Errugbiko Errege Kopako finala jokatuko zen Sevillako La Cartuja zelaian. Silverstorm el Salvador eta Real Ciencias Enerside taldeen arteko norgehiagokan Jon Ibisate herritarra marrazain lanetan izan zen.

Dinbi Bandaren 10. urteurrena, erritmoz betea

Musikak eta dantzak ez zuten hutsik egin Dinbi Banda batukadaren urteurren berezian. Euri iragarpena zela-eta Oriarte-Landaberrira lekualdatu zituzten ikastaroa edo kontzertua. Taldeko kide eta kide ohiak batu zituen batupoteoa eta bazkaria ere izan ziren.

Aldaketak IV. Mendi Festan

256 mendizaleek Lasarte-Oria Trail Mendi Elkarteak antolatzen dituen festan parte hartu zuten. Ibilbide motza Andatzara igo zen aurten. Bitxikeriarik ere egon zen, hala nola, Iparraldetik etorritako Hegoak Mendian taldeko zazpi kidek zortzigarrena gurpil aulkian eraman zuten.


Hilik agertu dira Arakaldon galdutako bi txakurrak

Soloaren ondoko trenbidean agertu dira biak hilik.

Hilik agertu dira atzo Arakaldon desagertutako bi txakurrak. Familiak azaldu duenez, etxeko soloaren alboko trenbideak agertu dira hilik.

Sare sozialen bidez eman dute gertatutakoaren berri:

Zoritxarrez Goi eta Tor hilik azaldu dira, soloaren ondoko trenbidean. Pena izugarria.

Eskerrik asko denoi aurreko mezua txiokatzeagatik eta animoengatik. — iker bizkar (@GARA_ikerbizkar) October 12, 2020


Euskal Herriko Neska* Gazteen Baterajotzea: herri aurkezpena

Ordua: 19:30.

Tokia: Mikel Laboa plaza.

Zehaztasunak: urriaren 13tik 15era Usurbilen egingo den Euskal Herriko Neska* Gazteen Baterajotzearen herri mailako aurkezpena.

Informazio gehiago eta izen-ematea: ehkoneskagazteak.eus

Antolatzailea: Euskal Herriko Neska* Gazteak.


Maiatz amaierarako heldu guztientzako txertoak agindu ditu Bidenek

Bidenek gerra garaiko lege bat erabiliko du, maiatz amaieran herritar guztiak txertatzeko beste dosi izateko.


"Haur eta gazteek gustura heldu diote Soka-ri"

Asteasuko haur eta gazteen artean parte hartzeko kultura sustatzeko ekimena da Soka. Ostiralean aurkeztu zuten herrian, eta Axier Baglietto udal teknikariak eta Pili Legarra alkateak azaldu digute Soka ekimenaren prozesua.


Agustin Iturriagaren hilobia

AINTZANE IBARZABAL ESNAOLA

Hernani BHI eta Agustin Iturriaga Institutuko irakasle ohia

Azken hilabete hauetan, oztopo, muga eta ezintasunekin batera, inoiz baino gehiago bisitatu ditugu herriko eta auzoko txokoak. Hernaniko kanposantua, adibide.

Lizeaga auzoan jaio ginenontzat, hilerri baino gehiago jolasgune eta pasealeku ere izan da gure haurtzaroan kanposantua.

Horrez gain, badu zoritxarreko beste arrazoirik, ezaguna izateko: 36ko gerrako fusilatuen horma. Badago zer gogoratua eta oraindik ere zer argitua, lekuko zuzenak ia erabat desagertu diren garaian. Besteak beste, Aitzol Ariztimuño euskal kultur eragile abertzalearen eta gerran fusilatutako beste zenbaiten gorpuak non diren.

Bestalde, kanposantu sarrerako kaperak badu idatzi harrigarri eta aztoragarri bat, sinadurarik gabea (Laister esango da zueccatic/esaten oi dana gugatic/ ¡ill ciran! Alegia, laster esango da zuengatik guregatik esaten ohi dena: hil ziren), argi eta garbi irakur daitezkeen hitzak, eta ikerlariek diotenez, Agustin Iturriaga idazle hernaniarrari egozten zaizkionak. Bada, kaperaren atzetik zuzen-zuzen joanda, hilobi zahar abandonatu batekin egingo duzue topo.

Argazkian ikusten den bezala, ezin da hilarria irakurri oso gertutik ez bada, eta hori ere ozta-ozta, ez izena eta ez data. Ongi begiratuta, Agustin Pascual Iturriaga ikus edo suma daiteke jartzen duela. Data ere ez da oso ongi ikusten, baina 1851 behar luke. Agustin Iturriaga 1778an jaio zen Hernanin, urtarrilaren 31n; eta 1851n hil, martxoaren 30ean. Gaur da bere heriotzaren 170garren urteurrena, hain justu.

Agustin Iturriaga Hernanin irakasle aritu zen XIX. mendean. Bere testuak ditugu garaiko hizkuntzaren lekuko, eta baita bere lanaren aipamenak ere, «zekiena baino gehiago» irakasten omen zuen. Barruan zeraman irakaskuntzaren grina, eta herrian bertan sortu zuen eskola. Bere obra ezagunenez gain (ipuinak, alegiak, jolasak…), gazte hernaniarrei ez ezik, gipuzkoarrei eta nafarrei ere irakasteko liburuxkak idatzi zituen, berak inprimatuak gainera. Garai hartan eskoletan ikasgaiak euskaraz irakastea proposatu zuen Iturriagak, eta horrek arazoak eta debekuak ere ekarri zizkion.

Jauzi handia egin du irakaskuntzak ordudanik, baina «izan zirelako gara». Horregatik, mereziko luke idazle hernaniarraren hilobia txukuntzea, hilarria zaharberritzea edo, bestela, zaharkituaren xarmari eustea, baina idazlearen informazioa irakurtzeko moduan jartzea. Ez dut uste, gainera, ahalegin handiegia eskatuko lukeenik. Ez darama alferrik Hernaniko Institutuak haren izena.

Garai bateko kultur eragile eta idazleak hil bai, hil ziren, baina bizi izan zirela edo non hilobiratu zituzten ere ez badakigu, alferrik esango dugu gure historiaz, literaturaz eta kulturaz jabetu garela.


'Kafea + Liburuak', nagusientzako programa berria Amurrioko liburutegian

Urriaren 10ean abiatuko dute 'Kafea + Liburuak' izeneko dinamika berria Amurrioko Udal Liburutegian. Irakurtzera ohituta ez dauden 65 urtetik gorakoei dago zuzenduta. Hilean ordubetez kafe baten bueltan irakurmena lantzeko proposamena da.

Amurrioko Udalak dinamika berri bat aurkeztu du: 'Kafea + Liburuak'. Horren bitartez, irakurtzera ohituta ez dauden 65 urtetik gorako pertsonak animatu nahi dituzte hilean ordubetez liburutegian elkartu eta, “irakurketaren onuraz” gozatzeaz gain, “ondo pasatzera”.

Laura Medel hezitzaileak gidatuko ditu saioak. Ohiko irakurle ez diren adinekoei zuzenduta dagoenez, liburutegiko arduradunek azaldu dute poliki-poliki hasiko direla lehen saioetan. Hasteko, ipuin, olerki edo komiki bat irakurriko dute horren inguruan hausnartu eta esperientziak partekatzeko aitzakiarekin. Giro atsegina sortze aldera, kafea eta infusioak jarriko dituzte mahaiaren bueltan.

Oraingoz, hiru saio aurreikusi dituzte urtea amaitu bitartean. Lehena urriaren 10ean izango da, asteartean. Hurrengo saioak azaroaren 14an eta abenduaren 12an izango dira, denak asteartez, 17:00etatik 18:00etara bitarte.

Irakurketaren onurak

Amurrioko Udal liburutegiaren arabera, asko dira irakurketaren onurak. Alde batetik, garuna “gazte eta aktibo mantentzen du” eta “oroimena eta hitz-jarioa errazten ditu”. Horrez gain, estresa murriztu eta osasun mentala hobetzeko lagungarria da eta, gainera, irakurketa partekatuetan sozializatzeko aukera ematen du.

Esperientzia berri honetan parte hartu nahi duen orok liburutegira deitzea besterik ez du, 945 39 37 20 telefono zenbakiaren bidez. Momentuz aurrez aipatutako hiru saioak programatu dituzte eta, horien ostean, dinamikarekin jarraitu edo ez erabakiko dute, jasotzen duen erantzunaren arabera.


Javi Buces: "Testigantza interesgarri asko ezkutuan daude oraindik"

Memoriaren Egunaren bueltan bi ekitaldi antolatu ditu Orioko Udalak, eta horietako bat da bihar Aranzadiko ikertzaileak emango duen hitzaldia: Giza eskubideen urraketen ikerketa: Orio. Kultur Etxean izango da, 19:00etan hasita.

Zertaz hitz egingo duzu biharko hitzaldian?

Hitzaldiak bi zati izango ditu. Lehendabizi, memoria ikertzeko eta berreskuratzeko egiten ari garen lanketaz jardungo dut, orokorrean. Honek denak 2000. urtean du jatorria, Paco Etxeberria eta haren kideak exhumazioekin hasi ziren garaian. Orduan hasi zen sortzen memoria historikoa berreskuratzeko interesa, eta horren ondorioz hasi ginen gu tokiko ikerketak egiten, elkarteek eta udalek hala eskatuta. Lehen liburua Tolosan argitaratu genuen duela hamar urte, eta harrezkero beste udalerri askotan jardun dugu ikerketak egiten. Garrantzitsua da aipatzea bi partetan egin ohi dugula ikerketa lan hori: batetik, memoria historikoa deitzen dioguna ikertzen dugu, 36ko gerran eta gerraosteko testuinguruan diktadurak eragindako giza eskubideen urraketak eta errepresioa; eta bestetik, gertuko memoria deritzoguna, frankismoaren bigarren partean eta euskal gatazka politikoaren ondorioz jazotako giza eskubideen urraketak. Hitzaldiaren bigarren zatian, berriz, Orion zentratuko naiz, eta azalduko dut nola doan herrian egiten ari garen ikerlana.

Zer puntutan dago Orioko ikerketa?

Martxa onean doa. Momentuz, 230 biktima ditugu identifikatuta; 160 dira memoria historikoaren garaikoak, eta gainontzeko 70ak, gertuko memoriaren garaikoak. Uneotan, artxiboetan dagoen informazioa biltzen ari gara. Tokiko artxiboa eta artxibo probintziala begiratuta ditugu, eta Espainiako hainbat artxibotatik, tartean artxibo militarrak, dokumentazioa bidali zain gaude. Bitartean, herrian egin ditugun hamabi elkarrizketetan bildutako informazioa eta ditugun datuak kontrastatzen ari gara, eta horrela, pixkanaka-pixkanaka, datu basea osatzen. Datu base horretan, pertsona bakoitzak dauka bere fitxa, eta fitxa hori osatzen dugu datu pertsonalekin, jasan duen eskubide urraketa motarekin, eta hori frogatzeko ditugun elementuekin. Guretzat, historialari bezala, frogen atal hori da garrantzitsuena, horrek erakusten baitu benetan pertsona bakoitzak jasan behar izan duena. Horretarako, batzuetan, testigantzak oso garrantzitsuak izaten dira, ez dagoelako dokumentaziorik. Esaterako, tortura kasuetan, normalean ez da egoten dokumentaziorik, soilik lekukotasunak izaten ditugu; eta estortsio ekonomikoa egon den kasu askotan ere, gauza bera gertatzen da.

Udazkenean zabalik egon zen Memoriaren Bulegoa. Zer parte hartze izan zuten oriotarrek? Nolako ekarpenak egin zituzten?

Ekarpen onak eta oso interesgarriak egin zituzten. Izan ere, gu lanean hasi aurretik, Orion bazegoen bizikidetzako batzorde bat, eta hark egindako lanari esker, memoria berreskuratzeak duen garrantziaz kontzientzia bazuten herritarrek. Horrek guri asko erraztu dizkigu lanak, eta jende asko etorri zen bulegora. Zenbait herritan jendearen atzetik ibili behar izaten dugu, baina Orion, jendea etorri egin zen. Gainera, aipatzekoa da era guztietako testigantzak bildu ditugula, alde batekoak zein bestekoak, eta hori ez da horren ohikoa izaten. Zentzu horretan, esango nuke Orioko ikerlana nahiko orekatua gelditzen ari dela. Dena dela, aprobetxatu nahi nuke berriz ere herritarrei dei egiteko eta gugana etor daitezela eskatzeko, badakigulako testigantza interesagarri asko ezkutuan daudela oraindik. Badakit badaudela biktima larriak Orion, Oroimenaren Bulegora azaldu ez direnak eta gurekin harremanetan jarri ez direnak, eta memoria osorik berreskuratu nahi badugu, horien beharra daukagu.

Noizko aurreikusten duzue Orioko ikerlana bukatzea?

Datorren urtean bukatzea espero dugu, webgune batekin. Han jasoko dugu bildu dugun informazio guztia, elkarrizketak barne, herritarrek eskura izan dezaten, eta beti egongo da hori osatzen joateko aukera.


Irune Muguruza, Espainiako 20 urte azpikoen txapeldun

Bidasoa Atletiko Taldea sasoi onean dagoela erakusten ari dira klubeko kirolariak, adin guztietan gainera. Joan den astean Teresa Errandoneak Tokioko Olinpiar Jokoetarako txartela eskuratu bazuen, asteburu honetan bi albiste on berri iritsi dira Irunera. Izan ere, Irune Muguruza Espainiako 20 urte azpikoen txapeldun izan da, eta Unai Gonzalez txapeldunorde izendatu dute.

Muguruza, urrezkoa eskuratzeaz gainera, hesiz betetako 400 metroetako 20 urte azpikoen Gipuzkoako errekorra hausteko gai izan da, 1:02:88-ko markarekin. Klubeko errekorra ere ezarri du garaipen honekin.

Gonzalez ere oso fin aritu da, eta podiumeko bigarren postura igotzeko gai izan da pertikako saltoan. 4,86 metroko markarekin, zilarrezkoa eskuratu du.

Klubeko beste kirolarien emaitzei dagokionez, honakoak lortu dituzte: June Lizaso heptatloian aritu da, zazpigarren postu batekin; Camila Sanguinok 3,65 metroko altuera gainditzeko gai izan da, zortzigarren postu batekin; Sara Manzisidor 1.500 metroetan lehiatu da, eta ez da gai izan finalera sailkatzeko. Bigarren ordezkari mutilak, Imanol Bandresek, 400 metro hesietan 57,27 segundoko marka ezarri du, laugarren postuan sailkatu da.


Enpresa berritzailearen ziurtagiria Irun eta Hondarribiko hamahiru enpresarentzat

Irun eta Hondarribiko hamahiru lantegik enpresa berritzailearen Hazinnova akreditazioa jaso dute gaur: Horietatik hamar Irungoak dira, eta hiru, Hondarribikoak. Eusko Jaurlaritzako Ekonomiaren Garapen, Jasangarritasun eta Ingurumen Sailaren, SPRIren eta Innobasque Berrikuntzaren Euskal agentziak ematen ditu ziurtagiriak.

Ziurtagiria jaso duten enpresek berrikuntza ez teknologikoko mikro proiektuak ezarri dituzte euren erakundeetan merkatuan duten posizioa hobetzeko. Urnietan egin dute ekitaldia, eta helburua Araba, Bizkai eta Gipuzkoako 321 enpresa txiki eta ertainek berrikuntzaren euskal ekosisteman sartzeko egindako ahalegina aitortzea da.

Ziurtagiria gaur jaso duten enpresek —bost topaketa egingo dituzte eskualde ezberdinetan— Donostialdea, Tolosaldea eta Bidasoa Behereko enpresa txiki eta ertainek 74 proiektu osatu dituzte Hazinnova 2022 deialdiaren bidez, “berrikuntzak produktuetan zein negozio prozesuetan, fabrikazioan, logistikan, merkaturatzean, administrazioan edo finatzetan egin dituzte”.

Antolatzaileek jakinarazi dutenez, 2023ko deialdia zabalik da, eta interesa duten enpresa berriek urriaren 26ra arte eskatu ahal izango dituzte laguntzak. Hazinnova programak 2,7 milioi euroko aurrekontua du esleituta urte honetarako.


Euskotreneko komiteak langile baten aurkako erasoa salatu du, Bilbon

Balizko erasotzailea trenbidera jaitsi eta bi noranzkoetako zirkulazioa eten zuen.

Euskotreneko komite iraunkorrak salatu du atzo arratsaldean langile bati eraso ziotela Bilboko Zazpikaleetako geltokian. Komiteak elkarretaratzea deitu du hurrengo astelehenerako (uztailak 6) erasoa arbuiatzeko.

UGTko iturriek adierazi dutenez, erasoa atzo arratsaldeko 18:00ak aldera gertatu zen, geltokian zegoen bidaiarietako batek musukoa kendu eta zigarro bat piztu zuenean.

Pertsona horri kargu hartu zion Euskotreneko langileak, baina bidaiariak, bagoira sartzeko asmoz, behargina bultzatu eta listua bota zion. Gero, trenbidera jaitsi eta bi noranzkoetako zirkulazioa eten zuen.

Geltokiko langileek Ertzaintzari deitu eta agenteek ustezko erasotzailea identifikatu zuten, UGTk esan duenez.

Gertatutakoaren ostean, Euskotreneko komite iraunkorrak erasoa gaitzetsi du, bai eraso honen aurrean eta baita edozein langilek bere lanaldian jasaten duen eraso guztien aurrean ere.

Komiteak langileak deitu ditu hurrengo astelehenean (uztailak 6) Zazpikaleetako geltokian egingo den elkarretaratzera.


«Sektore berriak erakartzeko gaitasuna erakusten ari gara»

Casanovak irizten dio Bizkaian instituzioak «EAJren gotorleku» bilakatu direla eta «jokamolde itxia eta iluna» dutela; uste du EH Bilduk gora egingo duela «botoetan, hautetsi kopuruan eta ehunekoetan».


Martutenetik Kursaaleraino Urumearen ertzetik joateko aukera daukate gaurtik oinezkoek eta txirrindulariek

Martutenen Urumea ibaiaren uholdeei aurre egiteko lanen hirigintza-egokitzapena amaitu da. Gaur, Arantza Tapia Ekonomiaren Garapen, Jasangarritasun eta Ingurumeneko sailburuak eta Eneko Goia Donostiako alkateak tokia bisitatu dute.


Eztegara frontoia itxita mantentzeko erabakia hartu du Berako Udalak

Gaurtik aitzinera Eztegara pilotalekua itxita egonen da eta ordua hartu beharko da erabiltzeko

Udalak bando bidez jakinarazi duenez, Eztegara frontoia itxita mantentzeko erabakia hartu du. Orain arte, egunez irekia egoten zen, eta gauez ixten zuten. Hemendik aitzinera, ordea, frontoia itxita egonen da eta erabili ahal izateko aitzinetik ordua hartu beharko da kiroldegian edo Bera Hurbil aplikazioaren bidez. Edozeinek erabili ahal izango du frontoia, baina modu «kontrolatu eta zentzuzko» batean.

Erabaki hau hartzearen arrazoi nagusia frontoiaren erabilera desegokia da. Erabilera desegoki horren hainbat adibide biltzen ditu bandoak: komunak ez zaintzea, eta tresneria xehatua agertzea; zaborra non-nahi agertzea; goiko harmailetako leihoak etengabe bortxatzea; goiko leihoetatik karrikatik doan jendeari objektuak botatzea; alarma behin baino gehiagotan zartaraztea; aldageletako markoa errotik ateratzea; sute txikiak piztea harmailetako aulkiak errez, sarrerako argiak haustea; su itzalgailuak behin eta berriz hustea...

«Sentsazio orokorra da jende batek pilotalekuan inpunitate osoz jokatzen duela», nabarmendu du Aitor Elexpuru alkateak bandoan.

Bertze udal eraikin batzuk bezala, Kultur Etxea, edo Beralandeta kasu, hemendik aitzinera erabilera «kontrolatua» izanen du frontoiak.


Kolonbiako Gobernuak embera indigenen itzulera adostu du ELNrekin

Gustavo Petrok azpimarratu du gatazkan parte hartu dutenek ez dietela "euren lurraldeetan lasai bizitzen" utzi, baina orain itzultzeko eskubidea dutela, eta bide horri jarraituko diotela beste komunitate batzuekin.

Kolonbiako Gobernuak eta Askapen Nazionalerako Armadak (ELN) akordioa egin dute indarkeriagatik ihes egitera behartu zituzten embera komunitateak euren lurretara itzultzeko; eta Gustavo Petro presidenteak iragarri du aurrekari bat izango dela beste komunitateekin berdin egiteko.

Petrok Antioquia Mendebaldeko Buruzagien batzarrean egindako agerraldian azaldu duenez, "ELNrekin egindako lehenengo akordioaren lehenengo puntuan agertzen da indigena emberak euren lurretara itzultzea".

Azaldu duenez, Murindo udalerria da indarkeria pairatzen ari direnen adibideetako bat, Antioquia departamentuan: "Murindo udalerria herri hil bihurtu dute, eta ezin dugu hori ahalbidetu". Petrok esan du biztanle gehien indigenak eta afroak dituela Murindok, eta ekintzak eskatu ditu bertan bakean bizi daitezen.

Embera herriari dagokionez, presidenteak azpimarratu du gatazkan parte hartu duten eragile desberdinen biktima izan dela, "euren lurraldeetan lasai bizitzeko" aukera kendu dietela, eta horregatik, gustura agertu da bake elkarrizketen lehenengo bilera-sortan erdietsitakoagatik.

Dena den, esan du "beste herri batzuekin ere berdin" egin behar dutela, hau da, "talde etniko guztiek" itzuli behar dutela "euren lurretara".


Jaietan kanpaina politikorik ez egitea eskatu die Derioko jai-batzordeak alderdi politikoei

Gaur hasi da udal- eta foru-hauteskundeetarako kanpaina, eta gaur ere, arratsaldean, hasiko dira Derioko San Isidro jaiak. Horren haritik, San Isidro jai-batzordeak alderdi politikoei eskatu die jaietan kanpainarik ez egitea. Jai-batzordeak adierazi duenez, jaien helburuak dira “denok elkartzea eta asteburu batean derioztarron jaiak ospatzea eta disfrutatzea.

San Isidro jai-batzordearen esanetan, lanean ibili dira “jai parekideak, askotarikoak eta partaidetzazkoak sortzeko”. “Gure helburua bete dadin, bereziki nabarmentzen dugu ez dugula propaganda politikorik onartuko, ez sare sozialen bidez, ez panfletoak edo alderdi politikoen siglak biltzen dituen edozein objektu banatuz. Ezta ekitaldi politikorik ere”, esan dute gizarte-sareetan.

Txosnagunea lekuz aldatuta

Beste aldetik, jai-batzordeak iragarri du txosnak beste leku batean ipiniko direla aurten, frontoi ondoko kantxa estalian hain zuzen. “Erabakiak ez du jai-batzordearekin zerikusirik izan”, argitu dute.

Eraso sexistarik ez

Azkenik, beste helburu bat da jaigunea leku segurua izan dadila. Hortaz, eraso matxista ikusi edo jasaten duenak Koxak Derioko elkarte feministaren telefono-zenbakira deitu dezake, edo whatsappa bidali. Telefono-zenbakia hau da: 631 849 666. Era berean, txosnara jo daiteke.


Bideoa: Izeta II.a omendu dute Garagardo Azokan

https://youtu.be/aP5QpYyyYeA

Atzo iluntzean zabaldu zituen ateak 2018ko Zarauzko Garagardo Azokak. Aurten, Zarautz Rugby Taldeak harrijasotzaile bat omentzea erabaki du: Joxe Ramon Iruretagoiena 'Izeta II.a'. Atzo bertan egin zioten aitortza xumea, eta HITZAk topa egiteko momentua jaso du bideoan. Zarautz Rugby Taldearen izenean, Xabi Unanuek hitz batzuk egin zituen. Izeta II.aren ibilbidea goraipatu zuen, eta azpimarratu zuen iaz erretiroa hartu zuela, bi errekor eginda. Izeta II.ari hitz batzuk egiteko eskatu zion. Labur baina argi mintzatu zen harrijasotzailea. Esan zuen omenaldi asko jaso dituela berak, baina beti gustura hartzen direla horrelakoak. Garagardo Azoka oso gustukoa duela ere esan zuen, eta bertan zeudenei eskaera bat egin zien: "Denok zintzo portatu zaitezte, egun askoko festa da hau eta ez dadila istripurik egon". Amaieran "Gora Zarauzko Udala!" ere atera zitzaion. Bertan zeuden, izan ere, Xabier Txurruka alkatea eta Ixidor Larrañaga eta Iban San Martin zinegotziak. Izetaren alde topa egin aurretik, errugbi taldearen elastikoa eta bufanda eman zizkioten; eta baita jantzi ere, hark. Hemen ikus daiteke lehenengo eguneko argazki bilduma.


Alavesek susperraldia behar du

Aurreko denboraldian amaitu bezalaxe hasi du liga Alavesek, sentsazio txarrak agerian utziz. Emaitzei dagokienez, jokatutako sei partidetatik bakarra irabazi, bat berdindu eta lau galdu ditu. Emandako itxura ere eskasa izan da. Horren ondorioz, taldea jaitsiera postuetan dago.

Pablo Machin entrenatzaileak denboraldiaren hasiera argi eta garbi adierazi zuen: "Gure helbururik behinena mailari eustea da". Bidea hasi besterik ez da egin, baina taldea gaizki dabil. Ezinean. Joko gutxi, alaitasunik eta ausardiarik gabe. Hurrengo norgehiagokan, Valladoliden aurka, susperraldia izatea behar-beharrezkoa baita, ezbairik gabe. Puntuak ahalik eta lasterren batzea komenigarria da gerora estutasunik ez izateko.

Beraz, igande honetan eguerdiko 14:00etan aukera paregabea izango du talde arabarrak etxetik kanpo lehen garaipena lortu ahal izateko. Gainera, aurkari zuzen baten aurka ariko da.

Puntuak ahalik eta lasterren batzea komenigarria da gerora estuasunik ez izateko

Jokoa

Taldeak duen arazo nagusietariko bat da defentsa lanetan erakutsitako sendotasunik eza. Atzean eginiko akatsak erabakigarriak izan dira partiden bilakaerarako. Betisen aurka kontzentraziorik ezak porrota ekarri zuen. Granada eta Vila-real taldeen kontrako partidak atzealdeko hutsak nabarmenak izan ziren.

Atzealdeko lerro horretan entrenatzailea aldaketak egiten ari da. Taldeak erdiko hiru atzelari eta hegaleko bi luzerekin jokatuko du, baita lauko defentsarekin ere. Halere, ez dut uste hainbesteko aldea dagoenik lauko defentsatik hirukora. Taktikoki badaude ñabardurak, noski; baina partidak, azkenean, talde lanari esker erabakitzen dira.

Zelai erdian ere hankamotz dabil taldea. Ez du joko askorik sortzen, eta baloia ondo erabiltzea kostatzen zaio. Hori bai, zelai erdiko jokalariek lan ikaragarria egiten dute. Izan ere, baloi bakoitza azkena balitz bezala lehiatzea izan da taldearen ezaugarririk nagusiena eta aurrerantzean ere izango da. Hor ez dago zalantzarik.

Baloi bakoitza azkena balitz bezala lehiatzea izan da taldearen ezaugarririk nagusiena

Aurrealdean futbolaren saltsa eta perrexila dugu, gola. Hor ere gabeziak nabarmenak dira. Aurreko denboraldiko azken txanpan bezalaxe taldeak gol faltarekin jarraitzen du. Jokaturiko sei partidetan hiru gol bakar-bakarrik egin dituzte. Okerrena da gol aukera gutxi sortzen dituztela. Hor dago gakoa.

Hortaz, esan gabe doa Alavesek asko duela hobetzeko, oraindik badago denbora bolada onak lortzeko. Entrenatzaileak badu lana oraindik. Fitxaketa berriak etorri dira, eta horiek aurrerapauso eman behar dute taldearen maila hobetzeko.

Taldeak oldarkorra izan behar du, baloiarekin eta baloirik gabe. Presio ikaragarria egin behar du, eta ahalik eta lasterren baloia berreskuratu. Azken finean, denak bat egin behar dute puntuak lortzen hasteko. Ea hemendik aurrera joko alaia ikusten dugun!


Manifestazioa: 'Langile boterea eraiki'


Amandarriko Mikel Arrasate bosgarrena izan da Portugaleteko Youth mailako proban

Portugaleten lehiatu da asteburuan Espainiako Esprint distantziako txapelketarako bigarren eta azken triatloia, eta bertan egon dira Lea-Artibaiko triatletak ere. Lekeitioko Amandarri taldeko bost gaztek parte hartu zuten, esaterako, norgehiagokan, eta Mikel Arrasatek 5. postua eskuratu zuen gizonezkoen Youth kategorian (00.22,28).

Izan ere, egun berean ospatu ziren Youth eta Junior mailetarako nazioarteko proba ezberdinetarako sailkatzeko baliagarriak ziren probak, eta guztira, 400 triatleta bildu ziren datorren urtean 2022ko Europako Akuatloi Txapelketa ospatuko den tokian.

Elite mailan azkarrenak Yaiza Saiz eta Diego Mentrida izan ziren. Bigarren postuan helmugaratu ziren Claudia Perez eta Fernando Zorrilla, eta podiumaren hirugarren koska Sara Alemanyk eta Fynn Batkinek igo zuten.

Amandarrikoez gain, Garraitz Kirol Taldeko Estefania Castrok eta Ondarroako Koaxi Triatloi Taldeko Elixabet Ibazetak, Arantza Burgoak eta Ines Egigurenek ere parte hartu zuten norgehiagokan.

Bestalde, Amandarri taldeko Haritz Garatek Luarcako (Asturias) esprint triatloian parte hartu zuen, eta bigarren postua eskuratu zuen sailkapen orokorrean.

Haritz Garate, Luarcan bigarren postua eskuratuta. Argazkia: Amandarri

Emaitza onak lortzen ari dira Amandarriko kirolariak, eta taldea “pozik” eta “indarragaz” dagoela esan dute: “Aurretik dauden probak prestatzeko ilusioz”.


Nafarrek eska ditzakete jada 0 eta 3 urte arteko seme-alabak dituzten familientzako laguntzak

Azaroaren 2ra arte egongo da zabalik laguntzak eskatzeko epea.

Nafarroako Gobernuak jakinarazi duenez, 0 eta 3 urte bitarteko seme-alabak dituzten familientzako laguntza ekonomikoa gaurtik aurrera eskatu ahal izango da, ahal izanez gero telematikoki, edo aurrez aurre, oinarrizko gizarte zerbitzuaren edo dagokion auzoko unitatearen bidez. Epea 2023ko azaroaren 2ra arte egongo da zabalik.

Adingabe bakoitzeko 100 euroko laguntza emango du gobernuak, gehienez urtebetez. Baldintzen artean daude eskaera egiten dutenek Nafarroan bizi izan behar dutela azken sei hilabeteetan, eta familia unitate bakoitzeko 45.000 eurotik beherako errenta eduki behar dutela, diru hori pertsona bakarrak kobratzen badu; aldiz, familia unitatearen diru sarrerak pertsona batenak baino gehiagorenak badira, 70.000 eurotik beherako errenta eduki behar da laguntza jasotzeko. Errentaren muga hori %10 zabalagoa da familia unitatean %33ko edo gehiagoko desgaitasun frogatua duen pertsona bakoitzeko.

Bestalde, laguntza horretatik kanpo geratzen dira bizitzeko gutxieneko diru sarrera edo errenta bermatua edo «antzeko izaterako laguntzak» jasotzen dituzten familiak.

Eskariak aurkezpen hurrenkeraren arabera ebatziko dira, dagokien zenbatekoa agortu arte –10 milioi euro 2023 honetarako— eta ordainketak hilabete osorako egingo dira; hau da, lehen ordainketa jaiotza dataren hurrengo hilabetearen lehenengo egunean egingo da. Gainera, ordainketek atzerako eragina izango dute, baina, jaiotzaren, adopzioaren edo harreraren ebazpena 2023ko urtarrilaren 1a baino lehenago gauzatu bada, laguntza aurtengo urtarriletik aurrera ordainduko da.


Ez dute kutsatu berririk zenbatu Gipuzkoan

Sei kasu berri zenbatu dituzte Araban, Bizkaian eta Gipuzkoan; guztiak, Bizkaian. Hiru lurralde horietan azken 24 orduetan hildakoak bost izan dira, atzo baino bat gutxiago.

Seigarren egunez jarraian, Osakidetzak ez du koronabirus kasurik hauteman Gipuzkoan. Kutsatzeei dagokienez, sei kasu berri atzeman dituzte Araban, Bizkaian eta Gipuzkoan; guztiak, Bizkaian izan dira. Azken 24 orduetan hildakoak, berriz, bost izan dira lurralde horietan, atzo baino bat gutxiago. Nafarroan, berriz, bi hildako eta bost postibo berri zenbatu dituzte azken kontaketan.

Azken egunetan COVID-19 gaitza atzemateko proba gehiago egiten ari da Osakidetza. Atzo, esaterako, 3.661 proba egin zituen Araban, Bizkaian eta Gipuzkoan: 2.331 PCR proba eta 1.330 test azkarrak. Datu ofizialen arabera, kontaketa hasi zutenetik 19.469 positibo zenbatu dituzte hiru probintzia horietan, eta pertsona horien %90ek jaso dute senda-agiria (17.530). Kutsatutakoen %7,7 hil da guztira: 1.505 pertsona. Bestalde, 28 lagun daude ZIUn ospitaleratuta Araban, Bizkaian eta Gipuzkoan, atzo baino bost gutxiago. Horrez gain, Osakidetzak emandako datuen arabera, kutsatu bakoitzak 0,69 pertsonari pasatzen dio birusa gaur, birusak mantentzeko behar duen kopurutik (1) behera.


Peru Nolaskoain: “Nik badakit nondik natorren, ezin dut burua galdu lehen mailara iritsi naizelako”

Peru Nolaskoain zumaiar gaztea zumaiar gehienen ahotan dago. Ume zein heldu askoren ilusioa dena egia bihurtzea lortu du. Futbolari profesionala izatera heldu da. 2018ko abuztuaren 20an bete zuen ametsa. Futbol Ligako denboraldi berria hastearekin batera bere lehen partida jokatu zuen Lehen Mailan, 19 urterekin.

Amestutako debuta izan zen. Bilboko Aste Nagusi bete-betean, San Mameseko zelaian, Athleticen elastikoa jantzita, gola sartuta eta partida irabazita. Orduan, aurkaria Leganes izan zen. Hasiera besterik ez. Haren atzetik partida gehiago (eta datozenak) eta kontratu berritzea etorri dira, besteak beste. Horiek eta kontu gehiago jorratu ditugu Perurekin, Lezamako harmailetan izan dugun solasaldian.

Gorenera iritsi zara, Peru. Hala ere, orain artekoa zaila izan bada, datorrena zailagoa izango da oraindik. Bertan egonkortzea. Nola egiten diozu aurre erronka horri?

Amets bat bete dut, txikitatik jokatu izan dut futbolean lagunez inguratuta eta guztion ametsa zena egia da niretzat. Orain, zuk diozun moduan, zailena dator, bertan mantentzea. Partida gutxi batzuk besterik ez dut jokatu Lehen Mailan eta bertan sendotu eta taldean paper garrantzitsua izan nahiko nuke. Horretarako ari naiz lanean egunero; izan ere, jende asko heltzen da gora, baina maila egunero eman behar da.

Athleticek erdiko atzelari bana igo du lehen taldera azken hiru denboraldietan, zu azkena (Yeray duela bi, Nuñez aurrekoan). Izatez ez zara atzelaria, ordea. Betidanik jokatu izan duzu zelai erdian. Nola daramazu postu aldaketa?

Nire ustez, gauza ona da postu ezberdinetan jokatzeko gaitasuna izatea. Izan ere, norbait falta bada postu zehatz batean, entrenatzaileak zu hauta zaitzake lan hori betetzeko. Hori da nik dudan gauza onenetako bat, edozein postutan partida ona joka dezaket. Dena den, egia da zelai erdian erosoago sentitzen naizela, “6” bezala batez ere, atzelarien aurretik. Orain atzean ari naiz eta badakit gauza asko ditudala hobetzeko. Horretan ari naiz lanean. Aipatu dituzun Yeray eta Nuñezengandik asko ikasi dut.

Sekulako maila duten atzelariak dira biak, baina zaila da atzelari postuan aritzea. Ezin duzu beti ondo egon. Postu horietan akatsak beste inon baino garestiago ordaintzen dira. Gainera, beti dago behetik hobe bat igo edo kanpotik beste bat ekartzearen mehatxua. Euskalduna bada, noski. Athletic berezia da alde horretatik, filosofia horri fidela. Meritu izugarria duela iruditzen zait. Beti lortu du gorenean mantentzea hemengo jokalariekin soilik. Lan horretan, aipatu duzun harrobiarekiko konfiantza hori ere garrantzitsua da. Taldearen sustraia da eta orain arte emaitza onak eman ditu.

Jubenil mailako bigarren urtean iritsi zinen Athleticera. Zumaiako herriko taldean kadete garaia amaitu eta Antiguokon urte bat egin ondoren. Lehen urte bikaina eginda (14 gol sartu zenituen orotara) Bilbao Athleticera egin zenuen jauzi zuzenean (oraindik jubenila izanda). Basconia hirugarren taldetik ez zinen pasa. Ez dira pauso handiegiak hain denbora tarte txikian?

Gauzak azkar joan dira, bai, baina onerako, nik uste. Nire iritziz hobe da gauzak azkar eta ondo egitea denbora asko behar izan gabe. Zortekoa izan naiz nire kasuan horrela gertatu delako. Bilbao Athleticeko lehen urtea ez zen erraza izan. Minutu gutxi izan nituen. Bigarren urtean, bestalde, Gaizka Garitanoren konfiantza guztia izan nuen eta uste dut ondo erantzun nuela.

Bilbao Athleticeko lehen urte hartan Kuko Ziganda izan zenuen entrenatzaile. Lehen taldera egin zuen salto ondoren. Harekin ez zenuen minutu gehiegi izango, baina bazuen konfiantza zuregan. Aurredenboraldian kontuan hartu zintuen eta Europa Leagueko Marseillaren aurkako kanporaketarako ere deitu zizun. Tamalez, ez zenuen jokatzeko aukerarik izan, baina haren eskutik heldu zen lehen kontaktua lehen taldearekin.

Eskerrak eman behar dizkiot Kukori. Bera izan zen Jubeniletatik Bilbao Athleticera igo ninduena, konfiantza eman zidan. Gaztea izan arren, minutuak izan nituen, gainera. Gero, Marseillaren aurkako final zortzirenetako kanporaketarako deitu ninduenean, ezustekoa hartu nuen. Erregalo bat izan zen. Pena azkenean jokatzerik izan ez nuelako eta taldea kaleratua izan zelako. Nahiko partida aldrebesa izan zen, egia esan, lehen zatian bi jokalarik hartu zuten min eta aldaketa bakarra geratzen zen bigarren zatirako. Dena dela, esan bezala, asko eskertzen diot Kukori guztia. Asko irakatsi zidan eta oso entrenatzaile ona iruditzen zait.

Aurten bai, aurten jokatu dituzu Ligako partidak lehen taldearekin. Nolako zelaietan, gainera. Camp Nou zapaldu duzu, Wanda Metropolitano, eta San Mames, noski. Nolako sentsazioa da?

Urte batetik bestera lagunekin telebistan ikustetik bertan jokatzera igaro naiz. Horretarako egiten dugu lan behean, harrobian. Noizbait zelai horietan eta aurkari handien kontra jokatu eta maila eman ahal izateko. Zumaiako utzi eta Athleticera heldu nintzenetik argi nuen hori zela nire helburua, ez nintzela denbora pasatzera etorri. Horretarako, ezinbestekoa da zugan sinestea eta anbizioa izatea, milaka direlako helburu bera duten jokalariak eta zu baino gose handiagoa izan dezakete.

Camp Nouko partida hartan ez zinen hamaikakoan hasi, baina gerora jokatu eta Messi zaintzen aritu zinen. Argazkia ere badago. Ondo gordeta izango duzu, ezta?

Une berezia izan zen. Inoizko jokalaririk onenaren aurka aritzeko aukera izan nuen eta ia irabazi genuen partida. Gainera, Messi betidanik izan da nire idoloa, beti esan izan dut bera dela onena. Beste amets bat bete nuen. Baina Messiz gain, Suarez edo Busquets ere izan nituen aurrean. Niretzat erreferenteak izan diren jokalariak parez pare. Burua hotz mantendu behar da, hala ere, partida ostean asimilatu nuen egoera. Suarezen kamiseta eraman nuen etxera, gainera. Messirena nahi nuen, baina epailearen atzetik zebilen haserre. Suarez topatu nuen parean eta arazorik gabe aldatu zidan kamiseta besarkada baten ostean.

Jokalari horiek oso ohituta daude foku mediatikora. Futbolak oihartzun handia du eta zurrumurruak etengabeak izaten dira. Zuk ere bizi izan duzu aurten. Realak erosi nahi zintuela zabaldu zen. Azkenean, ordea, Athleticekin berritu zenuen. Erabaki erraza izan zen? Zu txikitan Realekoa zinen...

Berritu nuenean, prentsaurrekoan argi esan nuen nik Athleticen jarraitu nahi nuela. Athleticek dena eman dit, haiei esker iritsi naiz honaino eta uste dut bizitzan esker onekoa izaten jakin behar dela. Reala etorri zen eta interesa adierazi zuen, bai, baina argi nuen ez nintzela mugituko. Hala ere, uste dut positiboa dela zugan interesa duten taldeak egotea, gauzak ondo egiten ari zaren seinale da eta.

Elkarrizketa osorik ikusgai baleike.eus atarian.


Langile bat hil da Olaberriako Arcelor lantegiaren atarian ezbeharra izan eta gero

LAB sindikatuak jakinarazi duenez, Arcelor Olaberriako emakume langile bat hil da, lantegi aurrean ezbeharra izan eta gero. Atzo gertatu zen istripua, 21:30ean, lantokitik ateratzen ari zela auto batek harrapatuta. Larriki zaurituta eraman zuten ospitalera, eta gaur goizean hil da.

Era berean, “informazioa lantokiko delegatu eta afiliatuei esker” lortu dutela salatu dute, izan ere, “ez Osalanek ez patronalak ere ez du inongo informaziorik eskaini”. Informazio horien arabera, langilea parkinera zihoan oinez, lanetik atera berritan, eta errepidea zeharkatzen duen zebrabidean harrapatu zuen auto batek. Sindikatuaren arabera, “Arcelor Olaberriako langileek parking publiko bat erabiltzen dute autoa uzteko, eta handik lantokira joateko autobide azpian espreski eginiko oinezkoen pasabidea erabiltzen dute lanpostura sartzeko”.

Patronalak ‘in-itinere’ istripu bezala sailkatzea iradoki badu ere, “ezin dugu inolaz onartu, nahiz eta eremu publikoan gertatu den, egunero errepikatzen den ohiko ibilbidea delako, aparkalekua enpresarena izango balitz bezala”. Gainera, LABen esanetan enpresak ezagutzen zituen lehendik pasabide horren arriskuak eta argiztapen eza. Enpresak, bai arrisku ebaluaketan eta bai mugikortasun planean “arrisku horien identifikatuta” izan beharko lituzkeela azaldu du, eta aldundiarekin eta udalarekin elkarlanean neurri prebentiboak aplikatu.

Hala, administrazio publikoei ere egin diete deia, ezbehar hau “lan istripu bezala ikertu dezaten, eta ez ‘in itinere’ bezala”.

Familiari elkartasuna

LAB sindikatuak elkartasuna adierazi nahi izan die langilearen senideei, gertukoei eta lankideei. Euskal Herrian lanak eragindako seigarren heriotza dela gogorarazi dute. Era berean, datozen orduetan “langileen segurtasuna eta osasuna defendatzea aldarrikatuz dei daitezkeen mobilizazioetan” parte hartzeko deia egin dute.


Pil-pilean aldizkariaren ale guztiak online

1996tik hasi 2021ra bitartean, Pil-pilean herri aldizkariak kaleratutako 380 aleen PDFak ikusgai daude Plaentxia.eus-en, aldizkarien artxiboan. Elkarrizketak, erreportajeak, inkestak, argazki bildumak... Plazentziatarren egunerokoarekin zerikusia duten denetariko albiste eta gaiak daude jasota aldizkariaren 25 urteko ibilbidean. Kontsultatu HEMEN.

1996. urteko urtarrilean argitaratu zen Pil-pilean herri aldizkariaren lehen alea, eta harrezkero etenik barik argitaratu da gaur egunera bitarte. Hasierako urteetan, hiru hilabetean behin argitaratu zen aldizkaria eta kalean banatu zen, herritarrei eskura emanda. 2001etik aurrera, berriz, aldizkaria hilean behin argitaratzera pasatu zen eta etxeetan banatzen hasi. 2003tik aurrera, maiztasuna bikoiztu eta aldizkaria hamabostero kaleratzen hasi zen eta halaxe iraun zuen 2012ra bitartean. 2013an, Plentxia.com indar handia hartzen ziharduela ikusita, internetari denbora gehiago eskaintze aldera, aldizkaria hilabetekari bihurtu zen berriz eta halaxe jarraitu du gaur egunera arte.

Mende laurdena igaro da Pil-pilean argitaratzen hasi zela eta bere 380 aleetan, plaentziatarren historiaren zati asko daude jasota. Orain, denak daude ikusgai, kontsultatu nahi dituen edozein herritarrentzat.


Ostargi elkartea: "Toki zoragarria da Emakumeon Etxea"

Joskintza elkartekoak Saregile Emakumeon Etxea bisitatzen izan dira gaur, eta hantxe egin dute beren ohiko saioa.

"Gustura" gelditu dira gaurko saioarekin Ostargi joskintza elkarteko kideak. Kultur Etxean elkartu ohi dira, baina gaurkoan Alde Zaharrerantz jo dute, orain gutxi ateak zabaldu dituen Saregile Emakumeon Etxea ezagutzeko.

"Tokia zoragarria da, josteko primerako argi naturalarekin", adierazi dute. Kakorratza, bolilloak, puntua eta killing egiten aritu dira.


Han eta hemen jokatu dituzte probak Azkoitriko kideek

Asteburu oparoa izan da Azkoitrirena. Besteak beste, Iruñean, Getarian, Lanzaroten, Madrilen eta Azpeitian jokatutako probetan parte hartu dute klubeko kideek.

Azkoitri triatloi taldeko ordezkariak han eta hemen aritu ziren joan den asteburuan. Besteak beste, Iruñean, Getarian, Lanzaroten, Madrilen eta Azpeitian jokatutako probetan parte hartu zuten klubeko kideek.

Hona hemen horien guztien laburpena:

Iruñeko triatloia

Taldeko hainbat kide izan ziren Iruñeko distantzia erdiko triatloian lehian.

Sailkapenak

Getariako triatloia

Taldeko hainbat kide izan genituen Getariako distantzia esprinteko triatloian lehian. Aitor Sotilek beteranoen 1 maila irabazi zuen. Taldeka, berriz, hemeretzigarren postua lortu zuen taldeak.

Sailkapenak

Madrilgo triatloia

Arkaitz Elorza Madriden izan zen distantzia olinpikoko triatloia egiten.

Lanzaroteko triatloia

Andoni Ibarbia Lanzaroten izan zen distantzia luzeko (Ironman) triatloia egiten.

Azpeitiko Etxera krosa

Haritz Iturzaeta Azpeitiko I. Etxera Krosean bigarren postua lortu zuen. Hona hemen Uztarria.eus-ek argitaratutako albistea.

Argazkiak, Azkoitriren webgunean edo taldeko Instagram nahiz Facebook kontuetan.


Astelehenean irekiko dute Udal Musika Eskolan aurrematrikulatzeko epea

Udal Musika Eskolako arduradunek jakinarazi dute datorren astelehenean irekiko dutela epea aurrematrikula egiteko, hilaren 19ra arte. Interesa dutenek Manuel Lekuona Kultur Etxeko bigarren solairura joan beharko dute, administrazio bulegora. Informazio gehiago eskuratu nahi izanez gero musikaeskola@lasarte-oria.eus helbide elektronikora idazteko eskatu dute.


Nafarroan barna bira eginen dute Chill Mafia, Ibil Bedi, Monte del Oso, Nahiak Nahi edota Hagoan taldeek

Kultura Departamentuak hastapenetan dauden hainbat talderen emanaldiak antolatu ditu uda honetarako, 'Bira Nafarroan Barna' izeneko programan. Guztira hamazazpi talde eta artista arituko dira zuzenean, 30 herritan, ekaina eta urria bitartean.

Egitasmoak zuzeneko musikaren programazioa bultzatu nahi du, Nafarroa osoko espazio eszenikoetan, eta, aldi berean, foru erkidegoko talde berriei aukerak eman nahi dizkie.

Egitaraua osatzeko, 25 talde eta artista aukeratu zituzten, hainbat estilori lekua eginez, tartean, popa, rocka, trapa edo flamenkoa. Aukeraketa hori programaren emanaldietako bat izateko interesa zuten udalei helarazi zieten, eta beraiek izan dira, beren herrian arituko den talde edo artista aukeratu dutenak, baita data ere.

Talde bakoitzak gehienez bi emanaldi eskainiko ditu, ahalik eta talde gehienek parte har dezaten. Parte hartzaileen artean egongo dira, besteak beste, Ibil Bedi, Moisés No duerme, Chill Mafia, Hagoan, Suakai, Lemon eta Tal edo Los Flamingos.

Kultura departamentuaren arabera, “musika sektore estrategikoa da, eta programa hau horren erakusle da; lurralde-ikuspegiarekin sortu delako, lurralde osoko herrietara eta askotariko publikoetara kulturarako sarbidea bermatzearen aldeko lanarekin koherentzian”. Aldi berean, musikan ibilbide laburra egin duten profesional nafarrei laguntzeko apustua da

Kontzertuen programazioa zikloaren kartelean txertatuko den 'QR' kode baten bidez kontsultatu ahal izango da, eta baita culturanavarra.es webgunean ere.


Salbatoreetako Patata Tortilla Txapelketan izena eman daiteke

Abuztuaren 7an izango da txapelketa, eta 14 eta 18 urte arteko gazteek izango dute parte hartzeko aukera. Interesa dutenek, hilaren 28ra arte eman dezakete izena, turismo bulegoan.

Aski gutxi geratzen da Getariako Salbatore jaiak hasteko, eta dagoeneko hasi dira prestaketa lanetan. Orain egun gutxi batzuk ireki zuten Marmitako Txapelketako izen-ematea, eta udaletik adierazi dutenez, Gazteen Arteko IX. Patata Tortilla lehiaketako inskripzioa ere zabalik da jada. Parte hartzeko interesa duten gazteek, turismo bulegoan eman beharko dute izena, hilaren 28a baino lehen.

Abuztuaren 7an, astelehenarekin, izango da Gazteen Arteko IX. Patata Tortilla Txapelketa. 14 eta 18 urte arteko gazteek izango dute izena emateko aukera, eta lehiakideek bikoteka hartu beharko dute parte. Bikote bakoitzak etxetik eraman beharko ditu labana, zartagina, sardexka eta osagaiak nahasteko eta buelta emateko ontziak. Antolatzaileek, berriz, bikote bakoitzari emango dizkiote lauzpabost patata, zortzi arrautza, olioa, gatza eta sua. 11:00etan hasiko da lehiaketa, eta 12:30erako patata tortilla guztiak amaitu beharko dituzte. Egunean bertan galtza luzeak janztea gomendatu dute antolatzaileek, "minik ez hartzeko".

Irabazlea erabakitzerako orduan, honako hauek hartuko ditu kontuan epaimahaiak: tortillaren itxura, zaporea eta sukaldarien jantziak (originaltasuna eta irudimena baloratuko dira).


Osakidetzaren "gainkarga" eta "utzikeria" salatu dituzte anbulatorioko lehen arretako langileek

13:00etan anbulatorioaren atarira atera dira lehen mailako osasun langileak. Lehen arreta "itolarrian" dagoela nabarmendu dute ELA, SATSE, LAB, CCOO eta UGT sindikatuek. Lehen mailako arretaren aurrekontua handitzea eskatzen dute, EBren parera iritsi arte.

ELA, SATSE, LAB, CCOO eta UGT sindikatuek deituta, Zarauzko anbulatorioko lehen mailako arretako langileek elkarretaratzea egin dute gaur, osteguna, zentroaren atarian. Osasun zentroan lan egiten duten langileek hainbat minutuko lan etena egin dute –Zarauzko pentsionisten mugimenduko kideak ere batu dira–, Osakidetzaren "gainkarga" eta "utzikeria" salatzeko. Egoera horri aurre egiteko, "berehalako neurriak" eskatu dituzte.

Abenduaren 22an ere protesta egin zuten Osakidetzako oinarrizko osasun zentroetako egoera "jasanezina" salatzeko. "Plantillen eskasia nabarmena da. Osakidetzak, besteak beste, COVID autotest neurriak ezarri ditu; hau da, paziente bakoitzak bere lagina jaso behar du, lan hori egiteko nahikoa langile ez dagoelako". Sindikatuen iritziz, Osakidetzan gertatzen ari dena ez da pandemiaren ondorioa bakarrik; izan ere, lehen arretako langileek "hiru greba egun" egin zituzten 2019an, orduan bizi zuten egoeraren larritasuna salatzeko. Egoerak "okerrera" egin duela azaldu dute sindikatuek: "Pandemiaren aurreko egoera estrukturala are gehiago larriagotu du egungo osasun krisiak".

Langileen lan baldintzak eta herritarrei eskaintzen zaien arreta kalitatea "prekarizatzeaz" gain, sindikatuek uste dute "pandemia aitzakia" bihurtu duela Osakidetzak "murrizketak aplikatzeko" eta pazienteak osasun publikora "iristea zailtzeko". Era berean, "plangintza, errefortzu eta inbertsio eza" ere salatu dituzte. Pandemiaren kudeaketak eragindako "lan kargaren igoera esponentziala" dela eta, lehen arreta "itolarrian" dagoela nabarmendu dute sindikatuek.

Sindikatuek lehen mailako arretaren aurrekontua handitzea eskatu dute, Europako Batasunaren parera iritsi arte –BPGaren %7–. Gainera, lan taldeak "berehala indartzea" eta kategoria guztietan "nahikoa" giza baliabide ematea nahi dute; izan ere, milaka plaza gehiago behar direla aurreikusi dute. Era berean, aldi baterako langileak finkatzea eta gehiegizko aldi baterako kontratazioarekin amaitzea eskatu dute, baita lan-kargak arrazionalizatzea eta absentzia guztiak lehen egunetik ordezkatzea ere. "Lehen mailako arreta lehenesten eta indartzen duen estrategia bat behar da, hamarkada bat baino gehiago daramatzan desegitearekin kontrajarrita". Azken batean, osasun publikoa, eta, bereziki, lehen arreta lehenestea eta indartzea ekarriko duten estrategia bat aldarrikatu dute.

Hilaren 23rako osasun publiko indartsu baten alde manifestatzeko deia egin dute SATSE, ELA, LAB, CCOO eta UGT sindikatuek. Egun horretan, Donostian, Bilbon eta Gasteizen egingo dituzte mobilizazioak.


BKLk Oiartzungo Saskilagunaken aurka jokatuko du

KIROLA // Arri BKL Biurinek Oiartzungo Saskilagunaken aurka jokatuko du bihar, 18:00etan, Antzizar kiroldegian. Oiartzuarrek ez dute oraindik partidarik irabazi. Laranjak sailkapeneko bigarren postuan daude, 3-1eko balantzearekin. Senior gizonezkoen bigarren taldeak, Arri BKL Gazteluk, eta emakumezkoen talde gorenak, BKL Esparruk etxetik kanpo jokatuko dute.


Musugitarraren soinua zerutiarra iruditu zaigu

Hekthorfolkek gaurkoan musika instrumentu berri hauxe ekarri du Amaraunera

Musugitarra gauza txiki bat da eta soinu ederra du. Hekthorfolkek hori ere jotzen badaki eta horren erakusketa egin digu gaurkoan Amaraunean.

Giltza baten tankerakoa da, metalezkoa, eta altzairuzko mihi luzea duena erdian, hatzarekin jotzean bibratzen duena eta soinua egin dezakeena. Ze itxura duen esan dizuegu, baina daukan soinua entzuteko klik egin beharko diozue goian duzuen elkarrizketari.


AEBek harremana estutzeko eginiko proposamenak ez ditu asebete Pazifikoko herrialdeak

Etxe Zuriak bi eguneko goi bilera bat antolatu du bere influentzia indartzeko. Txinarekin segurtasun itun bat sinatu zuen. Salomon Uharteek esan dute ez dutela akordiorik sinatuko.

AEB Ameriketako Estatu Batuek goi bilera bat antolatu dute, lehen aldiz, Pazifikoko herrialdeetako agintariekin. Eremu hori geopolitikoki gero eta garrantzi handiagoa hartzen ari den honetan, Etxe Zuriak Txinaren influentziari aurre egin nahi dio, eta horregatik erabaki zuen gaur hasi eta bihar amaituko den hitzordua antolatzea, Washingtonen. Helburua argia da: estatu horiekiko harremanak estutzea, eta AEBen interesak defendatzea. Hasiera, ordea, ez da baikorra izan, Salomon Uharteek uko egin baitiote Etxe Zuriak proposatu duen akordio diplomatikoa sinatzeari; gainontzeko herrialdeentzat, gainera, eskainitako laguntza ez da nahikoa.

Etxe Zuriak 11 puntuko adierazpen zirriborro bat aurkeztu die gonbidaturiko agintariei, eta elkarlana eskaintzen die «okertzen ari den klima krisiaren eta ingurune geopolitiko geroz eta konplexuagoaren» aurrean. Eduki aldetik, itun hori nahiko orokorra da, eta engaiamendua du oinarri, besteak beste, klima larrialdiaren kontrako borroka indartzeko, hazkunde ekonomikoa sustatzeko eta bakea eta segurtasuna bermatzeko.

Pazifikoko herrialdeetako buruzagiek, baina, neurri eta konpromiso zehatzagoak nahi dituzte AEBetako Gobernuaren partetik, eta, batez ere, ituna beren interesentzako ere mesedegarria izatea. Hau da, ez dute nahi Washingtonen peoi izan, batez ere geopolitikaren ikuspuntutik, Txinaren aurkako influentzien borroka geroz eta sutsuagoan.

Proposaturiko adierazpena zirriborro bat izanik, Etxe Zuriak espero du goi bileran gai izango dela itun horren edukia negoziatu eta adostasun batera iristeko —Joe Biden AEBetako presidenteak ere parte hartuko du—. Halere, badirudi Salomon Uharteek ez dutela hori egiteko asmorik, herrialde horren AEBetako enbaxadak ohar baten bidez jakinarazitakoaren arabera. «Salomon Uharteak ez daude adierazpen hori aste honetan onartzeko moduan, eta denbora beharko dute horretaz gogoeta egiteko eta ituna Salomon Uharteen erabakitzeko prozesu nazionalari [parlamentuari] helarazteko. Salomon Uharteek kontuan hartzen dute adierazpena eztabaidatzen ari direla, eta oraindik kontsentsua falta dela», azaldu die enbaxada horrek beste herrialde gonbidatuei, The Guardian egunkariaren arabera.

Jarrera horren arrazoietako bat izan liteke herrialde horrek Txinarekin iragan apirilean adostu zuen segurtasun akordioa. Horren arabera, Salomon Uharteek eskaria eginez gero, Pekinek, besteak beste, «poliziak, polizia armatuak eta tropak» bidali ahalko ditu herrialde horretan «ordena ezartzen laguntzera»; are, bere «beharren» arabera, Txinak baimena izango du uharte multzora «itsasontziak eta logistika» eramateko, baita uhartedia bidaietako trantsizio gune gisa erabiltzeko ere.

Batez ere azken neurri horiek eragin dute kezka inguruko herrialdeetan, Pekinek uhartedian base militar bat eraiki nahi duela iradoki baitezakete; Manasseh Sogavare Salomon Uharteetako lehen ministroak, ordea, adierazi zuen ez duela halakorik «onartuko».

Txinako Gobernuaren ordezkaritza bat itun hori adosten saiatu zen Asia-Pazifikoko beste herrialde askorekin, estatu horietara bidaiatuta, baina ezezkoa jaso zuen, gehienek nahiago dutelako AEBekin aliatuta jarraitu. Halere, akordio horrekin konparatuta, Washingtonena askoz ere orokorragoa da, Pekinena inbertsio kopuru eta programa zehatzez aritzen baitzen.

«Proposamena ez da nahikoa»

Etxe Zuriaren lehen eskaintza aztertu ondoren, egunotako goi bileran parte hartuko duten gainontzeko herrialdeek Washingtoni erantzun diote gehiago espero eta nahi dutela AEBetako Gobernuaren partetik, eta presio egiten aritu dira hori lortzeko. «Egungo proposamena ez dator bat gure irlek eremuko [Pazifikoko] segurtasunari eta egonkortasunari begira emandako laguntzarekin. Badirudi AEBen laguntza ekonomikoko proposamena aurrez erabakia eta beharrezko analisirik gabea dela... Modu sinplean esanda: AEBen laguntza ekonomikoa ez da nahikoa», besteak beste, Palauko eta Marshall Uharteetako enbaxadoreek Washingtoni esan diotenez, The Guardian-en arabera. Hori bai, Etxe Zuriari berretsi diote AEBak «oraindik ere aliaturik garrantzitsuena» izango direla.

Egunotako goi bilerarako prestakuntzek desadostasunen lehen zantzuak eman zituzten, Washingtonek Pazifikoko herrialde horietako enbaxadoreei eskatu baitzien Marshall Uharteetako afera nuklearra lantzeari buruzko erreferentzia kentzeko, Reuters albiste agentziak jakinarazi duenez.

1946. eta 1958. urteen artean, AEBek 66 arma nuklear probatu zituzten herrialde horren inguruan, eta hamarkadotan horren ondorioak nabaritu dituzte Marshall Uharteetako herritarrek. Esaterako, minbizi tasa bikoiztu egin da, eta milaka pertsonak uharteditik atera behar izan dute.


Errusiak Mariupolgo portuaren kontrola hartu du

Azov Batailoiak, Donetskeko hirian Errusiako Armadari aurre egiteko ardura izan duen milizia neonaziak, ustezko eraso kimiko bat salatu du. Ez du inork baieztatu.

Donetskeko errepublika popularreko agintariek jakinarazi dutenez, tropa errusiarrek Mariupoleko portuaren kontrola hartu dute, Ukrainako milizien esku geratzen zen bi eremuetako bat. Ukrainako inbasioaren aurreko egunetan, Donetsk eta Luhanskeko errepublikak onartu zituen Moskuk.

"Mariupolgo portuari dagokionez, orain gure kontrolpean dago", adierazi du Denis Pushilin Donetskeko errepublikako liderrak Errusiako telebistan.

Mariupol funtsezko tokia da Errusiaren interes militarrentzat, Donbass Krimeako penintsularekin lotzeko ahaleginetan aurrera egitea ahalbidetuko liokeelako. Hiria inbasioaren hasieratik egon da indar errusiarrek inguratuta, ia oinarrizko hornidurarik gabe.

Vadym Boychenko Mariupolgo alkateak jakinarazi duenez, tropa errusiarrek 20.000 eta 30.000 pertsona artean eraman dituzte Errusiaren kontrolpeko lurraldera, Pravda Ukrainako egunkariaren arabera.

"Gaur Mariupolgo biztanleen % 50en ebakuazioaz hitz egin dezakegu, gerra aurretik hemen 540.000 bizi arren", adierazi du. Gerra hasi berritan, trenen zerbitzua martxan zegoenean eta errepideak erabil zitezkeenean, ia 140.000 zibilek Mariupoldik alde egitea lortu zuten. Gainerakoak korridore humanitariotik atera zituzten.

Hiriko eraikinen % 80 baino gehiago suntsitu dituzte bonbardaketek, eta bertan geratzen direnek (100.000 eta 160.000 artean) ez dute urik, gasik, elektrizitaterik eta oinarrizko produkturik.

Azov Batailoiaren milizia neonaziak (2014tik Ukrainako Armadan integratuta dago) aurre egin die Errusiako tropei Mariupolen, eta "jatorri ezezaguneko substantzia pozoitsu bat" erabili izana leporatu die errusiarrei, Unian agentzia ukrainarrak jaso duenez.

Ameriketako Estatu Batuetako Defentsa Departamentuak Azov Batailoiaren mezuaren berri eman du. "Mariupolen arma kimikoak erabili direla ziurtatzen duten sare sozialetako informazioen berri dugu. Oraindik ezin dugu baieztatu, baina gertutik jarraituko dugu egoera", adierazi du Pentagonoak ohar batean.


Faktoria arrastiak: Birkit

Birkit musika taldeak kontzertua eskeiniko du Laudion. Bertan Emen diska berria aurkeztuko dute.

Kontzertua ez ezik, afaria ere eskaintzen du Faktoria Arrastiak ekimenak.


Gutxienez 120 lagun hil dira tren istripu batean, Indian

Ipar-ekialdeko Balasore hirian gertatu da ezbeharra. 800 inguru dira zaurituak.

Tren istripu handi bat gertatu da gaur Indiako Balasore hirian, herrialdearen ipar-ekialdeko kostan. Pradeep Jerna Odisha estatuko idazkari nagusiak jakinarazi du gutxienez 55 lagun hil direla, eta zaurituak 600 inguru direla. Geroago, ordea, Sudanshu Saranghi Odishako suhiltzaileen zuzendariak zehaztu du «120 gorpu» atera dituztela hondakinen artetik, eta ohartarazi du hildako kopurua handitu egin daitekeela. Estatuko iturriek zauritu kopurua ere hasieran esandakoa baino handiagoa dela adierazi dute: 800 ingurukoa.

Iluntzean gertatu da istripua; Indian Railways konpainiaren arabera, bi trenek elkarren aurka talka egin dute, Balasoreko geltoki batean. Trenetako bat bidetik atera da, eta kontrako norabidean zetorren beste batek aurretik eraman ditu parean topatutako bagoiak.


Pentsioen balioa handitzeko lege-proiektua sutara bota dute Bergarako pentsiodunek

Pentsioen erosahalmena bermatzeko lege-proiektua onartu zuen Diputatuen Kongresuko Lan Gizarte, Gizarte Segurantza eta Migrazioen Batzordeak azaroaren 22an. Bergarako pentsiodunek uko egin diote horri eta sutara bota, pentsio publikoen eta duinen alde agertuta.

"Batzordean onartutako zuzenketen alderdi positiboak kontuan hartuta ere, indarrean dauden murrizketak berresten ditu. Beste batzuei atea irekitzen die eta pentsio publikoen sistemaren pribatizazioa sustatzen du", adierazi dute Bergarako pentsiodunek eta horregatik lege-proiektu horri uko egin zioten sutara botata: "Uko egiten diogu pentsioen erosteko ahalmena mantentzea bermatzen ez duen lege-proiektua delako. Orain, urteko inflazioaren batez bestekoa aplikatu nahi da % 3 galduz".

Pentsio publikoen eta duinen alde agertu dira, "edonork gobernatuta" ere. Eta gogorarazi dute elkarretaratzeekin jarraitzen dutela astelehenetan; etena egingo dute abenduaren 6an –zubia tarteko– baina 13an berrekingo diete protestei.


Kotxe karabana

Irizar e-mobility-ko langileak astelehenean hasi zuten greba mugagabearen parte Kotxe Karabana egingo dute.


Udan bi ekimen jarriko ditu martxan udal liburutegiak

Tolosako Udal Liburutegiak bi ekimen jarriko ditu martxan udan irakurzaletasuna sustatzeko eta tolosarren irakurketa ohiturak bultzatzeko: 'Biblioporrak' eta 'udako liburutegia'.

Haur eta gazteek irakurketaz gozatzeko, Biblioporrak izeneko gidak prestatu ditu udal liburutegiak, 0 eta 16 urte bitarteko gazteentzat. Gidan, Haur Hezkuntzako, Lehen Hezkuntzako 1., 2. eta 3. mailetako eta Derrigorrezko Bigarren Hezkuntzako adin ziklo bakoitzerako liburu gomendagarriak jasotzen dira.

Gidan jasotzen diren liburuak udal liburutegiko Biblioporrak izeneko gunean egongo dira eskuragarri, Errota eraikineko 3. solairuan dagoen ekintza gelan, irailaren 30era bitarte. Haur liburutegiaren udako ordutegia ondorengoa izango da: ekainaren 22tik irailaren 2ra, 10:00etatik 13:30eara.

Liburutegia, kiroldegian

Udako hilabeteetan liburutegia herritarrengana hurbiltzeko, udako liburutegia irekiko dute Usabal Kiroldegian, uztailaren 4tik irailaren 9ra arte. 15:00etatik 19:00etara egongo da zabalik, astelehenetik ostiralera. Publiko guztiari zabalik egongo da, eta bertaratzen direnek mota guztietako materialak aurkitu ahal izango dituzte: egunkariak, aldizkariak, komikiak, eleberriak, bidaietako gidaliburuak, sukaldaritzari buruzko liburuak, haurrentzako jolas liburuak eta baita mahai jokoak ere.

Horrez gain, honako zerbitzuak eskainiko dituzte bertan: kiroldegiko irakurgelarako mailegua eta etxerako mailegua, marrazkiak egiteko margoak eta papera, Tolosa eta bertako liburutegi zerbitzu orokorrari buruzko informazioa, liburutegiko txartelak egiteko aukera eta wifi zerbitzua. Gainera, liburutegiko bazkideek, helduen zein haurren liburutegiko liburuak maileguan eskatu eta hurrengo egunean igerilekuan jasotzeko aukera izango dute.


Bulegok 'Gure bizitzako lehen bira' dokumentalaren lehen atala argitaratu du

Bost atal ditu Barbara Fernandez zinemagileak zuzendu duen ikus-entzunezkoak. 2022an eman dituzten kontzertuetako irudiak eta taldekideen testigantzak bildu dituzte.

«Amets bat da, baina esna gaude». Tomas Lizarazuren hitzak dira, Bulego taldeko abeslariarenak. Taldeak azken urtean egindako ibilbideaz dihardu, espero zutenaz eta lortu dutenaz; horri buruzkoa da ekoiztu berri duten Gure bizitzako lehen bira dokumentala. Atzo argitaratu zuten lehen atala, taldearen Instagrameko profilean (bost ditu denera).

Ikus-entzunezkoa Barbara Fernandez zinemagileak zuzendu du, eta David Mendizabal izan da edizio eta argazki zuzendaria. Han, taldekideek diote bizitzeko modu bat bihurtu dela Bulego eurentzat, eta, oraingoz, esfortzu horrek «gauza positiboak soilik» ekarri dizkiela. Aitortu dute sekula jotzea espero ez zuten lekuetan jo dutela.

Izan ere, aurtengoa izan da Bulegok kontzertuak ohiko formatuan eman ahal izan dituen lehen urtea: taldeak lehen abestia argitaratu eta gutxira, itxialdia heldu zen, eta bi urte igaro dituzte kontzertuak ahal zuten moduan egiten.

Dena den, ez da kasualitatea Azkoitiko taldeak bira dokumentatu eta bideo formatuan argitaratu izana; Lizarazuk BERRIAri esan zion moduan, taldearen «bizkarrezurra musika da, baina inguruan hainbat arlotako profesionalak biltzen saiatu gara proiektu osoago bat eratzeko». Horren beste adibide bat da Gure bizitzako lehen bira.

Ikusi gehiago: «Musikaz gain, zerbait gehiago eskaini nahi diogu entzuleari»


"Gure eskuekin egindako eraikina eta plaza dira"

Udako solstizioaren eguna aukeratu zuen Pikuxar elkarteak bere taberna berria zabaltzeko. Eta, harekin batera, plaza mustutzeko aukera baliatu zuten. Elkartearen irekiera ondoren etorriko da. Ipe Lizarraga Garziandia bazkideak egitasmoaren nondik norakoak errepasatu ditu.


Delteco Zumaia sailkapenaren erdialdean ibili da gaur KAE1 eta ETE ligetako estropadetan

Delteco Zumaia emakumeen taldea bosgarren postuan sailkatu da gaur Hondarribian, eta gizonen taldea zazpigarrena izan da.

KAE1 Ligako Hondarribiako Arrantzaleen Kofradiako Bandera eta ETE Ligako Txingudi bandera izan dituzte jokoan gaur, Hondarribian. Goizean, emakumeen lehia jokatu da eta Delteco Zumaia bosgarren postuan sailkatu da. Hondarribiak, etxeko taldeak, irabazi du norgehiagoka, aurkariei hamabost segundotik gora aterata.

Emakumeen estropadako sailkapen

Emakumeen lehia bukatutakoan, KAE 1 Ligako estropadari eman diote hasiera, eta bertan izan da gizonen Delteco Zumaia. Telmo Deun ontzia bigarren txandan aritu da, Hondarribia B, Zarautz eta Castrorekin batera. Hondarribiak irabazi du txanda, baina lehia estu-estua izan du Delteco Zumaiarekin; azkenean, ehunekoek markatu dute diferentzia eta Bidasoako taldearentzat izan da txandako garaipena. Bandera, berriz, Pedreñak irabazi du.

Gizonen estropadako sailkapena


Iñaki Mujika kirol kazetaria hil da

Herri Irratian Realaren eta Bidasoaren garai loriatsuak kontatzen egin zen ezagun Mujika. Real Unioneko presidente ere izan zen. 72 urte zituela zendu da.

Euskal Herriko —bereziki, Gipuzkoako— kirol kazetaritzaren ahots ezagunenetako bat zendu da: Iñaki Mujika kirol kazetaria hilda topatu dute bart Hondarribiako (Gipuzkoa) haren etxean. «Arrazoi naturalengatik» hil da, 72 urte zituela. Ibilbide luzea egin du Mujikak kirol kazetaritzan; guztira, 30 urtetik gora egin ditu irratigintzan.

Besteak beste, ezaguna da 1980ko hamarkadaren erdialdetik aurrera Realaren eta Bidasoaren neurketen kontakizunak egiten zituelako Herri Irratian. Aitzindaria izan zen jardun horretan, eta milaka lagunek jarraitzen zituzten haren emisioak bi talde horien garai loriatsuetan.

Aurretik, Madrilen bizi izan zen garai batean, eta Real Union ordezkaria izan zen han, besteak beste, Bigarren B Maila sortu zen garaian (1977). Gutxi geroago, 1979 eta 1983 bitartean, Irungo (Gipuzkoa) futbol taldearen presidente izan zen.

Garai hartan, Deia-ren berriemaile izan zen Gipuzkoan, eta Cope irrati katean ere egin zuen lan. Orduan hasi zen Herri Irratian ere; han, Movida Deportiva izeneko saioa zuzentzen zuen, neurketen kontakizunak egiteaz gain. Azken urteetan, Noticias de Gipuzkoa-n zutabe bat idazten zuen Realaren partiden ostean, 2006. urtetik aste honetara arte.

Ikusi gehiago: Iñaki Mujika: «Entzuleak jakin behar du fidagarria dela ematen ari zaren informazioa»


Foru Aldundiak ildo estrategikoak aurkeztu ditu

[Uztarria.com] Larraitz Ugarte, Gipuzkoako Foru Aldundiaren bozeramailea eta Azpiegitura eta Mugikortasun diputatua; Arantza Ruiz Larrinaga, Parte-hartze arloko zuzendaria; eta Idoia Ormazabal, Bilduren Gipuzkoako batzarkidea, izan ziren herenegun, Sanagustinen, Diputazioak bere jardueraren ildo estrategikoak herritarrei aurkezteko antolatu dituen bileren lehen jardunaldian. Atzo Zarautzen ere beste aurkezpen bat egin zuten. Eskualdez eskualde herritarren proposamenak jaso eta, ondoren, 2013rako foru aurrekontuak lantzeko prozesua da Gipuzkoako Foru Aldundiak abian jarri duena, Gipuzkoa Berria. Aurreneko bilera horretan agintaldirako ildo estrategiko nagusiak aurkeztu ondoren, herritarren parte-hartzea eta ekarpenak sustatu nahi dituzte foru agintariek. Lau arlo nagusi proposatu dituzte ekarpen eta lehentasun horiek jaso, landu eta eztabaidatzeko: gizarte politika, mugikortasuna, hondakinen kudeaketa, eta garapen ekonomikoa eta fiskalitatea. Urola Erdiko herritarren ekarpenak plazaratzeko beste bilera bat egingo dute; ekainaren 11n da, Azpeitian Sanagustinen, 19:00etan. Orduan, arlo bakoitzeko gaietan sakontzeko eta ekintzak proposatzeko lantalde bana eratuko dute.


Legen Beltza: "Cannibalistic Revolution"

Legen Beltza musika taldearen bideoklipa: Cannibalistic Revolution. Euren "Dimension of Pain" azken diskoan dator abestia.


Elkarretaratzeak deitu dituzte Soraluzeko emakumearen hilketa matxista salatzeko

Soraluzeko emakumearen erailketa matxista salatzeko elkarretaratzeak deitu dituzte Lea-Artibain eta Mutrikun. Gaur [irailak 27] arratsalderako egin du deialdia Markina-Xemeingo Udalak. Elkarretaratzea 20:00etan egingo da udaletxe aurrean, eta herritarrei bertaratzeko eta indarkeria matxistaren aurrean gaitzespena agertzeko dei egin diete. Bihar [irailak 28], berriz, Mutrikun, Ondarroan, Lekeition eta Aulestin aterako dira herritarrak Benidormen izandako hilketa matxista salatzera. Mutrikun Goiko Plazan egingo dute elkarretaratzea 18:30ean, ordu berean ere Lekeition batuko dira, Aulestin 19:00etatik aurrera egin dute deia herriko plaza batzeko eta Ondarroan 19:30ean elkartuko dira Alamedan.

Espainiako Poliziak domeka [irailak 25] gauean topatu zuen andrearen gorpua, Benidormeko bere etxean (Herrialde Katalanak), bi labankada eta indarkeria zantzuak zituela. Susmagarri nagusia biktimaren senarra da, 73 urtekoa. Emakumearen senarra trafiko istripuan hil zen domekan, eta horren berri ematera joan zirenean aurkitu zuten emakumearen gorpua etxean. Espainiako Poliziak zabalik aurkitu zuen biktimaren etxeko atea.

Gizona zirkulazio-istripuz hil bazen ere, lehen zantzuen arabera, baliteke bere buruaz beste egin izana. Gidatzen ari zen autoak garabi bat jo zuen La Vila Joiosa parean (Herrialde Katalanak), 22:10ean. Bikoteak hainbat urte zeramatzan Benidormen bizitzen, eta aurretik Zarautzen ere bizi izan ziren.

Soraluzeko emakumea Euskal Herriko hirugarren biktima da urtea hasi zenetik.


Estraktuen eta landareen osasunaren inguruko tailerra eta Furgobaratza izango dira asteazkenean Zestoan

Asteazkenean, ekainak 12, estraktuen eta landareen osasunaren inguruko tailerra egingo dute Iraetako baratzeetan; 18:00etatik 20:00etara egingo da ikastaroa, eta doan izango da. Horrez gain, Furgobaratzak landare eta produktu ekologikoak banatuko ditu bertan.

Furgobaratzak landare eta produktu ekologikoak banatzen ditu. (Ekogunea)

Zestoako Udalak eta Ekoguneak antolatuta, baratzean erabil daitezkeen produktu ekologikoen eta estraktuen inguruko tailerra izango da asteazkenean, ekainak 12, Iraetako baratzeetan. 18:00etatik 20:00etara egingo dute ikastaroa, eta doan izango da. Horrez gain, Furgobaratza izango da Iraetan; hilean behin joaten da Furgobaratza Gipuzkoako Baratze Parkeetara, eta baratzekideei aholku teknikoak eta gomendioak eskaintzeaz gain, landare eta produktu ekologikoak herritarren eskura jartzen ditu.


Herri kirolen Gipuzkoako Txapelketak jokatuko dira Asteasun

Herri kiroletako Gipuzkoako zenbait txapelketa izango dira jokoan Asteasun, larunbatean, 18:00etan hasita, Usarrabi frontoian.

Sarrera doan izango da, eta txinga zein gurdi txapelketak egingo dituzte. Txingan, emakumezkoetan Ane Urresti, Nerea Arruti eta Lierni Osa ariko dira, eta gizonezkoetan Jabi Urresti, Aimar Galarraga eta Jon Unanue. Gurdian, Unai Goitia, Aimar Galarraga eta Jabi Urresti ariko dira. Eta lasto altxatzen oraingoz erakustaldia egingo da, bakarrik bi kirolari daudelako, Lander Otermin ibartarra eta Pello Argaia zizurkildarra.


Lan eskaintza: kamioi gidariak

Irurako SMG garraio enpresak lan eskaintza berria jarri du martxan 'Gidatu zure bizitza' lelopean. Ondoren, lan eskaintzaren informazio guztia.

Bidali zure Curriculum-a

Kamioi gidaria lan eskaintzako informazio guztia:

Zer eskatzen dugu:

Pertsona proaktiboa izatea.

C edo E gidabaimena izatea.

Gidaritza gustuko izatea.

Zer eskaintzen dugu:

E gidabaimena lortzeko aukera.

Kamioi txiki-ertain eta handiak gidatzeko aukera.

Ohiko eta garraio bereziak egitea.

Garapen profesionala.

Lan anitza.

Lan giro ona.

Ordainsari eta baldintza erakargarriak.

Informazio gehiagorako eta CV-ak bidaltzeko:

comercial@smg.eus

Bidali zure Curriculum-a


Gaztealdia: Aztarrikant

Ordua: 19:00.

Zehaztasunak: Aztarrika Usurbilgo Gazte Asanbladak antolaturiko Gaztealdiaren baitan, eta Euskaraldia hasi bezperan, Aztarrikant kantu jira iragarri dute. "Ekarri zure zapia! ", luzatu dute gonbita.

Antolatzailea: Aztarrika Gazte Asanblada.


HAMAR GAI, HAMAIKA BERBA: Pentsio publikoak

Ekainak 16, arratsaldeko 18:30ean Santa Anan

Urko Lopez, Mikel de la Fuente eta Ana Mezo izango dira solaskideak


«Diagnostiko bat ez da heriotza sententzia bat»

Bizitzak jarritako erronkei erronka bidez erantzutea erabaki zuen Lizarraldek, 2018an esklerosi anizkoitza diagnostikatu ziotenetik. Gipuzkoako 89 herriak bizikletaz ari da lotzen, gaitzaren alde dirua biltzeko.


Kalean, taberna eta jantetxetan, museotan eta dendetan, jendea erruz

San Jose zubiaren bigarren egunetan, hiriburuetan ere jendea erruz ikusi dugu. Kaleak gainezka. Dendak eta tabernak beteta. Museotan, ilada luzeak. Bertakoak eta bisitariak bildu dira.


Vueltako etapak publikorik gabe igaroko du Urduñako mendatea urriaren 27an

Hedabideek jakinarazi dute Eusko Jaurlaritzak eta Vueltako antolakundeak adostu dutela ez dela publikorik egongo Urduñako mendatean lehiaketako etapak errepide hori igarotzen duen bitartean.

Komunikabideek gaur zabaldu dute ez dela publikorik baimenduko euskal mendateetan Vueltan. Hori esan nahi du Arrateko eta Urduñako errepideak hutsik egon beharko direla txirrindulariek zeharkatzen dituzten bitartean.

Antza, hori da Eusko Jaurlaritzak eta lasterketako antolatzaileek adostu dutena, COVID-19 birusaren ondorioz. Berez, Jaurlaritzak ez du uste beste modurik dagoenik urriaren 27an jende pilaketak ekiditeko Urduñako mendateko igoeran.

Albisteak eragina izango du eskualdeako zaleen artean. Izan ere, bestelako probetan aldapa horiek hautatu dituzte lasterketa gertutik jarraitzeko.

Aurten zaleek jasotzen duten bigarren kolpea izango da. Udaberrian lehiatu behar zen Euskal Herriko Itzulian ere Aiaraldeak protagonismo handia izan behar zuen, baina pandemia dela eta, bertan behera geratu zen proba.


Gazte bat hil da Usurbilen, auto istripuan

Ezbeharra bart gertatu da, N-634 errepidean, 20:30 aldera.

22 urteko gazte bat hil da Usurbilen (Gipuzkoa), N-634 errepidean izandako auto istripu batean. Ezbeharra bart gertatu da, 20:30 aldera, autoak eta kamioi batek elkar jota; Ertzaintza istripuaren arrazoiak ikertzen ari da. Eusko Jaurlaritzako Segurtasun Sailak jakinarazi duenez, ezbeharrean sortutako zauriengatik hil da gaztea.

Istripuan, autoa irauli egin da, eta suhiltzaileek atera behar izan dute gidaria barrutik. Gaztea anbulantzia medikalizatu batean eraman dute Donostia ospitalera, eta han hil da.


Maite Ortiz de Mendibil eta Maialen Aldazabal Winter Series txapelketako finalera sailkatu dira

Joko biak irabazi zituzten atzo Ezkurdi Jai Alain jokatutako finalerdian.

500 lagunetik gora batu zituen atzo emakumeen Winter Series txapelketako lehenengo jardunaldiak. Maite Ortiz de Mendibilek eta Maialen Aldazabalek joko biak irabazi zituzten Ihart Arakistain eta Frida Watkinsen kontra. Lehenengoan atzetik hasi ziren (0-4/5-9) urduritasunak eraginda, baina Ortiz de Mendibil aurrean asmatzen hasi zenean jokoari buelta eman zioten: 15-12. Bigarren jokoa oso berdindua eta emozioz betea izan zen. Bikote biek tanto politak amaitu eta pilota zailak eraman zituzten. Hamaika, hamabi eta hamahirunako berdinketaren ostean, azken tanto biak alde berera joan ziren: 15-13.

Gizonetan, Xabi Barandikak joko biak irabazi zituen Johan Sorozabalen kontra: 15-11 eta 15-11.

Helena Barrenetxea, datorren astelehenean

Datorren astelehenean bigarren finalerdiak jokatuko dituzte. Helena Barrenetxea durangarrak eta Eneritz Lizardik Erika Mugartegiren eta Arai Lejardiren kontra jokatuko dute. Gizonen partidua, berriz, honako hau da: Aritz Erkiaga Imanol Lopezen aurka.

Jaialdi horretarako sarrerak LOTURA HONETAN eskuratu daitezke.

Ihar Arakistain eta Frida Watkins.

Xabi Barandika eta Johan Sorozabal.


Maider Urzelairen argazki erakusketa, Apeztegiberrin

Lizasoko (Ultzama) Maider Urzelai gazteak argazki erakusketa jarri du Jauntsarasko Apeztegiberri tabernan. Argazkilaritzarako afizioa nondik eta noiztik datorkion kontatu digu gaurko irratsaioan egin diogun elkarrizketan. Bere instagram kontuan argazki gehiago ikus ditzakezue: @fotos.murzelai


Jon Abrilen ‘Isildutako eskuak’ liburua aurkeztuko dute urriaren 27an Lesakan

Jon Abril Olaetxea beratarrak idatzitako Isildutako eskuak liburuaren aurkezpena eginen dute urriaren 27an, ortzegunean 18:30ean Lesakako liburutegian. Lesakako udalak antolatu du ekitaldia.

Sinopsia

Hamaika lanbide hautatu ditu Jon Abrilek liburu hau egiteko (neskame, irakasle, espartingile, unai, papergile, arrain nahiz berduren kontserbagile, zigarrogile zein industriako langile...), eta lanbide horietako bakoitzean aritutako emakumeen lekukotasuna jaso du, guztien artean Euskal Herrian barnako bidaia bat eginez.


Kings League

Pique eta beste hainbaten proiektuaren inguruan hitz egin digu Haimar Malkorrak bere irratsaioan.


60 milioi euroko inbertsioa egingo du Bizkaiko Foru Aldundiak Leioako errepidea estaltzeko

Bizkaian Politika Orokorreko bilkuran gaur hainbat proiektu iragarri dituzte. Horien artean, eragin handia izango duen bat: Leioako errepidea estaltzeko proiektua.


Irizar lantegiko grebalariei laguntzeko elkartasun asteburua

Adunan kokatua dagoen Irizar e-mobility-ko langileak enpresako akordio duin baten aldeko greba mugagabean dira duela bi aste pasatxotik, tartean zenbait usurbildar. Laguntza ekimen hainbat bideratzen ari dira. Larunbatean Elkartasun Eguna antolatu dute Andoainen. Bezpera honetan, grebalariei laguntzeko "erresistentzia kutxarako" dirua biltzen ariko dira Aitzagan.

Dakizuenez greba mugagabean dira Adunan kokatua dagoen Irizar e-mobility lantegi ezaguneko langileak duela bi aste pasatxotik. ""Irizar e-mobilityko langileok merezi dugun Enpresa Itun baten aldeko hautua egiten dugu", irakur daiteke Usurbilen bertan langileek jarritako karteletan. Herritarrak ere badaude eta lan talde horretan. Gutxieneko eta ezinbesteko bost baldintza hauek ezartzen dituzte akordio batera heldu ahal izateko; "lan berdina soldata berdina"; "lan irteeretako lan baldintza duinak eta berdinak denontzat"; "esfortzu gehigarriak konpentsatuak"; "langile guztien bizitza pertsonala eta kontziliazioa bermatu"; eta "Gipuzkoako Metalgintzako Hitzarmena bermatu".

Argi diote langileek; "gutxieneko baldintza hauek betetzen ez dituen akordiorik onartuko ez dugunez, lanean jarraituko dugu langile guztien baldintzak hobetzeko. Irizar dagokigun ituna orain! ".

Aurreakordioa

Ostiral arratsalde honetan langileen batzordeak berri eman duenez, "itunaren negoziazioak desblokeatu dira eta enpresa batzordearen eta zuzendaritzaren artean aurreakordio bat lortu da". Astelehenean bozkatzekoak dira. Langileek ohartarazi dutenez halere, "behin betiko ituna sinatu bitartean, greban jarraituko dugu".

Elkartasun ekimenak

Langileei babesa adierazteko hainbat ekimen bideratzen ari dira azken asteotan. Buruntzaldea mailako Ernai gazte antolakundeak hainbat mobilizazio egin ditu Adunako lantegiaren atarian. Horrez gain, "grebalariei laguntzeko erresistentzia kutxa" ere antolatu du eta eskualde mailan elkartasun postuak egokituko ditu asteburu honetan. Usurbilen, ostiral arratsalde honetan bertan, maiatzaren 13an, 18:00etan hasita Aitzagan. "Gogoratu gaur 18:00etan hasita Aitzagan egongo garela erresistentzia kutxararako dirua biltzen. Gazteok zuekin! ", adierazi diete Usurbilgo Ernai-tik Irizarko grebalariei.

Larunbaterako, maiatzaren 14rako bestalde, Elkartasun Eguna antolatua dute Andoainen. Arratsaldeko 17:30etan hasita manifestazioa deitua zuten Udaletxetik abiatuta. Baina aurreakordioa erdietsi dutenez, manifestazioaren ordez batzar informatiboa egingo dela iragarri dute langileek. 19:00etan Elektrotxaranga eta 21:30etatik aurrera kontzertu gaua Gaztetxean.


Hotz, baina eguzkitsu

Izotza sortzeko arriskua izango da datozen egunotan, tenperatura minimoen eta lurmentzearen ondorioz, baina, oro har, Lorentzo dotore ikusi ahalko dugu zeruan.

Hotzarekin hasiko dugu eguna, eta baliteke izotza sortzea. Horiekin batera, lainoak sortu daitezke, eta zenbait lekutan nahiko iraunkorrak izan daitezke, gainera. Baina horiek altxatzen direnerako, zerua nahiko garbi geratuko da, eta Eguzkia gailenduko da. Haizearen norabidean ere aldaketa dator, ekialdetik joko baitu, ahul. Gasteizen -1 eta 9 gradu arteko aldea ikusiko dute termometroan.

Antzerako norabidean joango da ostirala ere. Lainoak agertuko dira goizean, baina gero nahiko oskarbi geratuko da. Haize ahul eta aldakorra izango dugu, arratsaldean ipar-ekialdean finkatuko bada ere. Eguzkiak egindako lana nabarituko da tenperatura maximoetan: -2 gradutan hasi eta 12 graduraino igoko da galinstanoa.


EBk Bielorrusiako hainbat hegazkin konpainia eta bidaia enpresa zigortu ditu migrazio krisiarekin lotuta

Europar Batasunak Bielorrusiari ezarri dion bosgarren zigor sorta da. Lehen aldiz, estatuko hegazkin konpainia eta turismo enpresak zigortu ditu, pertsona migratzaileak Europar Batasunaren mugara eramatea egotzita.

Azken orduotan, Europar Batasunak zigor sorta berria ezarri dio Bielorrusiari. Bosgarren zigor sorta honetan Bielorrusiako hegazkin konpainiak eta bidaia enpresak jarri ditu jomugan, pertsona migratzaileak erabiltzeagatik.

Zehazki, pertsona migratzaileei Bielorrusiak Polonia, Lituania eta Letoniarekin dituen mugetara joaten laguntzea leporatzen die EBk enpresa horiei.

Bielorrusiako zenbait hotel, bidaia antolatzaile eta Belavia hegazkin konpainia nazionala daude zigortuen artean, baita charter hegaldiak antolatzen dituen Siriako enpresa bat eta pasaporteak eta bisak errazten dituen Turkiako beste bat ere.

Europar Batasunaren arabera, Aleksandr Lukashenkoren gobernuari lagundu diote pertsona migratzaileak helburu politikoetarako erabiltzen.


Athleticek 570,3 milioi euroko aberastasuna sortu du 2018-2019ko denboraldian Hego Euskal Herrian

Gaur aurkeztu dute Athleticen eragin sozioekonomikoa aztertzen duen txostena San Mamesen. Hegoaldeko aberastasunaren %0,58 sortu du 2018-2019ko denboraldian.

Athleticen 2018-2019ko denboraldia aztertu du PwC (PricewaterhouseCoopers) aholkularitza enpresak. Taldeak 570,3 milioi euroko jarduera ekonomikoa –barne produktu gordinaren %0,58– eragin zuen Hego Euskal Herrian. Bizkaiari dagokionez, 465,9 milioi euro izan da ekoizpena –Bizkaiko BPGaren %1,2–, eta horrek 2.821 lanpostu ekarri ditu probintzian, eta 3.711 Hegoaldean.

Zuzendaritzaren iritziz, taldearen gaitasun ekonomikoa aztertzeko txostena «gardentasunaren»erakusle da. Aitor Elizegi presidenteak adierazi du txostena berritzea «garrantzitsua» dela: «Pandemia baino lehenago ere, taldearen argazki orokorra zein zen jakin behar genuen. Horregatik, garrantzitsua da argazkia gaurkotzea momentuko egoera sozioekonomikoarekin batera ulertzeko».

Pricewaterhouse Coopers enpresak eta taldearen zuzendaritzak azaldu dute ez dela «norgehiagoka ibiltzeko lasterketa bat», baina Athletic Hegoaldeko ekonomiaren «eragile nagusietako bat» dela. «Ez dago BPGaren %1 horretara iristen diren enpresa asko», gehitu du ikerketa egin duen enpresako Jordi Estevek.

Txostenaren arabera, zuzendaritzan daudenen %23,5 dira emakumeak. Taldeei dagokienez, emakumezkoen hiru talde berri sortu dituzte 2016tik 2020ra bitartean. Lehenengo urtean bi talde zituzten; aurtengo denboraldia, aldiz, bost talderekin hasi dute.

Agur Europari

Atzoko partidaren ondorioz, Athleticek ezin izango du Europan jokatu, eta Elizegik aitortu du aukera horrek «zirkunstantzia berezi batzuk» eskain zitzakeela. Partida zalerik gabe jokatu izanak eragina izan duela uste dute: «Agian gaur Europan egongo ginateke atzo estadioa zalez beteta egon izan balitz».


EAJk, EH Bilduk, PSEk eta PPk diputatu bana lortu dute Araban

PSE-EEk jaso du boto gehien, EH Bilduren aurretik. EAJk beherakada nabarmena izan du:12:000 boto eta zazpi puntu galdu ditu. Lau diputatuak gizonezkoak dira.

Lau gizonek ordezkatuko dituzte arabarrak Espainiako Kongresuan. Espero bezala, PSE-EEk, EH Bilduk, PPk eta EAJk ordezkari bana lortu dute. Inkesta guztiek bide horretan jotzen zuten, eta hautetsontziek berretsi egin dituzte. Boto kopuruan eta alderdien hurrenkeran zegoen zalantza, eta aldaketa nabarmena EAJren jaitsiera izan da. Duela lau urte boto gehien bildutako alderdia izan zen; orain, aldiz, laugarren postura jaitsi da, zazpi puntu, 12.000 boto eta zituen hiru senatariak galduta. Boz gehien jaso duena, berriz, PSE-EE izan da.

Daniel Senderos (PSE-EE), Iñaki Ruiz de Pinedo (EH Bildu), Javier de Andres (PP) eta Mikel Legarda (EAJ) izango dira Araba ordezkatuko duten diputatuak. De Andres ez beste guztiak aurretik ere diputatuak ziren, eta ondo ezagutzen dute Kongresuko jarduna. Arabako ahaldun nagusi ohiak, aldiz, hau izango du lehen legegintzaldia Madrilen.

Diputatu kopuru bera lortu arren, PSE eta EAJ txanponaren bi aldeak dira. Alderdi sozialistak Hego Euskal Herri osoko olatua hartu du Araban ere; EAJk, berriz, bizkarrekoa hartu du. Bere diputatua une batez ere arriskuan ez ikusi arren, jeltzaleek Kongresurako azken lau bozketetako —2016koak eta 2019ko biak— emaitzarik txarrenak izan dituzte, eta maiatzean foru aldundirako lorturiko boto kopurutik urrun gelditu dira. Deigarria da, halaber, Araban zituen hiru senatariak galdu izana.

2019ko bi bozketetan eta maiatzean, boto gehien zuen alderdia izan zen EAJ, eta orain, berriz, laugarren postura jaitsi da. Bozen %16,6 lortu ditu; ondorioz, zazpi puntu galdu ditu duela lau urteko hauteskundeen aldean, eta bederatzi maiatzekoen aldean. 2016ko emaitzetatik oso gertu gelditu da; orduan, baina, Elkarrekin Ahal Dugu-ren agerraldi indartsuak kalte egin zion. Boto kopuruari dagokionez, duela lau urte baino hamabi mila gutxiago jaso ditu, eta maiatzean baino 9.000 gutxiago. Herri eta hiri guztietan egin du behera; horren adibide, Bastida (Araba). Udalaren osaketak zeresan handia eman zuen, eta EAJk hamar puntu galdu ditu 2019koen aldean.

PSEk, berriz, kontrako bidea egin du. Duela lau urte baino 9.000 boto gehiago lortu ditu, eta 2016an baino 20.000 gehiago. Horiei esker, bost puntu eta erdi egin du gora, eta hiru senatari lortu ditu. Maiatzeko hauteskundeetako emaitzekin alderatuta ere, hobekuntza agerikoa da: 19.000 boto gehiago. Alde horretatik, nabarmentzekoa da Gasteizen lorturiko emaitza ona: boto gehien izan duen alderdia izan da, botoen %29,8 bereganatuta, PP bigarrenak baino hamar puntu gehiago.

EH Bilduk eta PPk ere emaitza onak lortu dituzte: biak ala biak hiruna puntu inguru igo dira. Koalizio subiranista, maiatzean gertatu bezala, botoetan bigarren alderdia izan da: %19,5, ia 33.000 boto. Duela lau urteko emaitzekin alderatuta, 5.500 boto gehiago lortu ditu, eta ia lau puntu egin du gora. Horri esker, senatari bat ere lortu du. Hori bai, maiatzean baino 3.000 boto gutxiago dira. Alderdi Popularrak duela lau urte galduriko diputatua berreskuratu du, eta itzal handiko politikari bat bidaliko du Madrilera. 2019an baino 4.000 boto gehiago lortu ditu (+%2,8), eta maiatzean baino 5.000 gehiago.

Diputaturik gabeko alderdiei dagokienez, Sumar izan da bosgarrena. Botoen %12,5 jaso ditu, eta ordekaritza lortzetik sei mila botora gelditu da. Duela lau urte Unidas Podemosek lorturiko 28.000 botoetatik urrun gelditu da, eta 2016an Elkarrekin Ahal Dugu-k lorturiko erdiak baino gutxiago batu ditu —51.827 lortu zituen—. Azkenik, Vox izan da seigarren indarra, 6.500 botorekin. Duela lau urte baino boto gutxi batzuk gehiago lortu ditu, baina maiatzean baino bi mila gehiago.


Akilino Arriola kalea erdi-oinezkoentzako egiteko proiektua lizitatu du Sopelako Udalak

Lanak 2022an zehar egiteko aurreikuspena du Udalak; horretarako, 1,2 milioi euroko aurrekontua bideratu du kaleetan asfalto inprimatua eta galtzada-harrizko eremuak jartzeko edo hiri-altzariak berritzeko, besteak beste.

Sopelako erdigunea eraldatzeko beste aurrerapauso bat eman du Udalak; izan ere, Akilino Arriola, Doctor Landa eta Eleizalde kaleak Zipiriñe ikastetxeraino erdi-oinezkoentzat egiteko proiektuaren garapena lizitatu berri du. Proiektu hau bidegorriaren egitasmoari batzen zaio, eta bere helburua da Sopelako erdiguneko kale horiek oinezkoentzako lagatzea, eta, aldi berean, inguruko merkataritza- eta ostalaritza-jarduerak bultzatzea.

Udal-iturriek nabarmendu dutenez, proiektua garatzeko herritarren ekarpenak kontuan hartuko dituzte: "Abenduaren 23an, proiektua idazteko eta obra lizitatzeko eskari guztiak jaso ziren. Egitasmo horretan, herritarren ideiak eta ekarpenak hartuko dira kontutan; herritarren sentsibilitatearekin eta beharrekin eta Merkatarien Elkartearekin adostutako proiektua izango da".

Behin betiko proiektua eskuragarri dagoenean, "lanak 2022an zehar hastea da Udalaren aurreikuspena". Horretarako, 1,2 milioi euroko aurrekontua bideratu du Udalak, eta, horren barruan, kaleak urbanizatzeko beharreko lan guztiak sartuko dira: asfalto inprimatu baten aplikazioa, galtzada-harrizko eremuak, hiri-altzariak berritzea, bakuak jartzea, etab.

Lehen fasea

Aurreko uretan, Udalak behin-behineko lehen fasea abiatu zuen, Akilino Arriola kaleko eremuaren zirkulazio-eskema berrantolatuz. Eskema hori Ander Deunatik udaletxeko plazaren bidegurutzeraino doa. Horretarako, aparkalekuak eta zirkulazioaren noranzkoetako bat kendu zituzten, oinezkoentzakoen eta bizikletentzako aisialdi-guneak zabalduz. Iragarri dituzten lanakaz eskema hori egonkortu gura dute.


Ostegunean itzuliko da Gabonetako Nekazaritza Azoka, 64 posturekin

Gabonetako azoka tradizionala ostegun honetan, abenduaren 23an, 9:00etan irekiko da, eta 15:00ak arte Araba, Bizkaia, Gipuzkoa eta Nafarroako nekazaritza eta artisautza produktuak erosi ahal izango dira Plaza Berrian jarriko diren 64 postuetan.

Covid-19aren pandemiaren ondorioz, iaz Arabako ekoizleek baino ez zuten parte hartu Vital Fundazioak antolatutako Gabonetako Nekazaritza Azokan. Aurten, ordea, Plaza Berrira itzuliko dira Hego Euskal Herri osoko ekoizleak; orotara, 64 postu jarriko dira hilaren 23an, Gabon Gauaren bezperan, 9:00etatik 15:00etara bitartean.

Azoka tradizionala sei hamarkada luzez egin izan da Gasteizen, eta aurten ere erabateko normaltasuna berreskuratzea ezinezkoa izango bada ere, euskal ekoizleek ez dute hitzordura hutsik egingo.

Nolanahi ere, Vital Fundazioak indarrean dauden osasun gomendioetara egokitu du ekitaldia: postuen artean 2,5 metroko distantzia izango da, eta hamar metro egongo dira postuak kokatzeko eratuko diren hiru eraztun zentrokideen artean —iazko formatuaren antzera—. Plazak hiru sarrera eta irteera izango ditu, eta horietako bakoitzean hesien bidez bereizitako sarrera gune eta irteera gune mugatuak jarriko dira. Zenbait langilek bisitarien zirkulazioa gainbegiratu eta pilaketak saihesteko informazio lanak egingo dituzte.

Produktuak

Lau postuk eskainiko dituzte haragiak eta hestebeteak, beste lauk kontserbak, beste hiruk frutak, barazkiak eta ortuariak, zortzik likoreak, ardoak eta olioak, bost postutan eztia eta eratorriak, seitan bestelako elikagaiak, hamaseitan ogia, gozogintza eta gozokiak, eta zazpitan gaztak; bestalde, artisautza produktuak eskainiko dituzten beste sei postu ere izango dira.

Erronka Garbia ziurtagiria

Bigarren urtez jarraian, Gabonetako azokak Erronka Garbia - Ingurumen aldetik jasangarria den ekitaldia ziurtagiria izango du, mota horretako ekitaldi batek ingurumenean izan dezakeen eragin negatiboa minimizatzeko. Izan ere, ingurumen aztarna murriztu nahian diseinatu da ekitaldi osoa.

Gainera, Vital Fundazioak aldez aurretik banatutako 10.000 poltsa konpostagarri izango dituzte saltzaileek, salmentekin banatzeko.


Lehen egunen ostean, grebara

Irakasleek adierazi dute ezjakintasuna izan dela nagusi itzulerako lehen astean, eta ez dela irizpiderik egon. Nafarroan, mobilizazioak egingo dituzte, eta, Iparraldean, salatu dute osasuna ez dela oinarri


Landa haurtzaindegiaren udalekua eta Mugarkiren multijarduera campusa izanen dituzte udan Urdazubin

Urdazubiko Landa haurtzaindegiak 3-7 urte arteko haurrentzat udalekua antolatu du aurten ere. Bi txanda izanen dira, lehena uztailaren 10etik 21era eta bigarrena uztailaren 24tik abuztuaren 4ra.

Goizez izanen dira eta kultur etxean elkartuko dira haurrak. Udalekuetan izena emateko epea ekainaren 19an bukatuko da.

Mugarkik ere multijarduera campusa

Mugarkik ere Urdazubiko multijarduera campusa antolatu du 8-11 eta 12-16 urte arteko haur eta gazteentzat. Uztailaren 17tik 21era eta 24tik 28ra izanen dira, goizez. Internet bidez eman daiteke izena.


Gabon zaharrerako murrizketak betetzera deitu du Jaurlaritzak

Ertzaintzak eta udaltzainek arreta berezia jarriko dute jende pilaketa handiak sortzen diren ordu eta tokietan, urten ohi baino lehenago izango den arratsaldeko poteoan, esaterako.